text:
WILLEMSTAD – Ku doló den su kurason despues di diesseis aña e ta tuma despedida di su lugá di trabou stimá na Refineria di Kòrsou (RDK). Dion Lauffer ta un di e sentenáres di trahadó ku den e último sinku añanan ta kambia nan lugá di trabou di kustumber pa un ambiente nobo. Pa algun di nan no tin posibilidat pa haña un otro trabou na e isla; nan ta bai afó. Espesialmente pa Aruba i Hulanda.
Diferente headhunter ya pa algun tempu ta aktivo pa reklutá (èks) trahadó di RdK pa trabou entre otro na Hulanda, kaminda tin un defisiensia grandi di personal spesialisá. No solamente regularmente tin aviso ta sali den korant dirigí na trahadó di Isla, sino tambe ta aserká nan regularmente via social media.
“Te ainda mi ta risibí mensahe via LinkedIn di reklutadó ku ta ofresé mi trabou na Hulanda. Ounke mi tin basta tempu kaba ku mi a kita di Isla i mi a haña un trabou nobo na Kòrsou”, Lauffer ta konta. El a skohe pa keda serka su famia. Pero hopi hende a tuma e desishon pa bai ku nan konosementu.
Falta di konosementu
Ya tin algun tempu ku Isla no ta funshoná ful pa falta di zeta krudo di Venezuela pa refiná. Ora Isla funshoná 100% atrobe, segun èks trahadó Giovani Ramazan lo surgi un falta di personal krítiko. “Bo tin hende spesialisá ku ta traha den otro sup fábrika i ku por duna un man. Pero pa futuro si esaki ta tricky. Bo no ta siña konosé un refineria den dos aña kòrtiku.”
Segun Lauffer e kitamentu di trahadó spesialisá di Isla ta un problema grandi pa e kontinuashon di e refineria. “Na tur nivel aktualmente tin falta di konosementu. For di esnan ku ta raportá direktamente na e maneho te na e operadó di mas abou. E ehekushon di e refineria hopi bia ta sosodé na eful i esaki tin di hasi ku eksperensia, ke men esei aktualmente ta hasi falta.”
Diferente funshon no a yena atrobe despues ku e kontraktnan di e trahadónan a terminá pa spar plaka. Miéntras ku esaki ta nesesario si. Tambe no a yena vakatura di penshonado. Ke men ya kaba tin un falta grandi di personal.
Promé minister Eugène Rhuggenaath ta rekonosé ku e kompania a ‘krem basta’. “P’esei ta importante pa PDVSA tene e refineria habrí un aña mas te ora tum’é ofer pa asina nos por tene e trahadónan ku a sobra aki.”


c: text/html

text:
WILLEMSTAD – Mientras ku pafó di sentro di siudat ketu bai ta konstruyendo mas sentro komersial, den Punda i Otrobanda tin un kantidat enorme di pakus ku ta pará bashí. Den su mayoria ta trata aki di pakusnan ku a sera nan portanan pa motibu ku no tin sufisiente benta.
Hasiendo un rekorido den e kayanan di Punda nos a konstatá ku tin por lo menos 40 pakus bashí ku sea ta pa hür òf ta na benta. Esaki ta sin drenta tur e hanchinan smal di Punda kaminda tambe tin basta lokal pará bashí.
Un reportahe di José Manuel Dias
Heerenstraat ta e úniko kaya den Punda kaminda no tin pakus bashí. E área kaminda e situashon ta mas bisto ta e área rondó di Pietermaai Parking & Mall, kaminda por mira un kaya kompletamente bashí tur na bòrchi di ‘Te Huur’. Den Pietermaai Parking & Mall mes tambe tin hopi lokal bashí. Hopi negoshi ku a habri den e sentro komersial aki a haña nan obligá di sera nan porta pa motibu ku no tin sufisiente fluho di hende.
Kritiko
Den Otrobanda tambe tin basta pakus ku sea ta pa hür òf ta na benta, pero akinan e situashon ta ménos kritiko ku den Punda. Den kaya grandi di Otrobanda nos a tuma nota ku tin un kantidat di 16 pakus ku ta pará bashí.
Outor José Manuel Dias

robotstxt: allowed

filter: keep


text:
ORANJESTAD – Despues cu e siman aki líder di MEP Evelyn Wever-Croes a wordo apunta pa representa Aruba den e comisión di Reino di Integridad, dirigencia di partido AVP a manda instruccion pa saca líder di MEP di e posicion ey. E miedo ta grandi cu Lider di MEP den e Comision ey por desenmascara tur e escandalonan di partido AVP. Ademas, partido AVP no kier tende di e leynan cu mester wordo introdusi pa controla financiamento di partidonan político, ni di screening di minister. Hustamente e leynan aki Evelyn Wever-Croes a anuncia cu e lo traha duro riba nan pa nan bin, pero no ta combini AVP, ni esnan cu ta financia AVP, pa e leynan aki bin.
Pesey AVP mester a hasi tur lo posible pa stroba e candidatura di Evelyn Wever-Croes den e comisión ey.
Y riba e ultimo dia di IPKO nan a logre. Baba Herde sin consulta, a dicidi di saca Evelyn Wever-Croes y pone Marlon Sneek, algo cu a cai manera un bom den e reunion, especialmente cerca e delegacion di Hulanda. E delegadonan di Hulanda aparentemente tabata bon na altura di e escandalonan rondo di Marlon Sneek cu accidentenan stranjo y dudoso den trafico y su incontinencia debil. Es mas, durante un combersacion entre delegadonan di Hulanda y Corsou, e ehempel ey a wordo duna como falta di integridad. Cu e decision aki Baba Herde a pone cara di henter delegacion di Aruba na berguensa. Si bo no tabata kier un hende di MEP, bo tabata tin cantidad di otro opcion, den seno di AVP mes, di persona cu no tin duda den nan integridad. Pero e escohencia pa Marlon Sneek a cai den masha mal tera. Awor ta di lubida cu Aruba ta haya leynan di integridad por lo pronto!


text:
Normal 0 false false false NL X-NONE X-NONE /* Style Definitions */ table.MsoNormalTable {mso-style-name:"Table Normal"; mso-tstyle-rowband-size:0; mso-tstyle-colband-size:0; mso-style-noshow:yes; mso-style-priority:99; mso-style-parent:""; mso-padding-alt:0in 5.4pt 0in 5.4pt; mso-para-margin-top:0in; mso-para-margin-right:0in; mso-para-margin-bottom:8.0pt; mso-para-margin-left:0in; line-height:107%; mso-pagination:widow-orphan; font-size:11.0pt; font-family:"Calibri",sans-serif; mso-ascii-font-family:Calibri; mso-ascii-theme-font:minor-latin; mso-hansi-font-family:Calibri; mso-hansi-theme-font:minor-latin; mso-ansi-language:NL;}
Departamento di Naturalesa y Medio Ambiente, tambe conoci bou di e abreviacion DNM, kier a participa na pueblo cu nan departamento awor ta ricibi keho tambe via e sistema InfrAruba. DNM tin un centralista cu ta atende keho via InfrAruba, como tambe via telefoon, carta of personalmente. E meta ta pa den futuro pueblo haci mas uzo di InfrAruba pa entrega nan kehonan. Esaki ta pa por tin un mihor coordinacion entre e departamentonan/Servicio pa atende e kehonan ricibi.
Hopi biaha un keho mester di atencion di diferente departamento/servicio pa por keda resolvi. InfrAruba no ta djis un site unda bo ta laga bo keho atras, pero ademas infrAruba ta keda dunabo informacion tocante tratamento di bo keho. Si ta necesario y cu bo permiso nan ta tuma contacto cu bo p'asina intercambia mas tocante bo keho. InfrAruba ta haci posibel cu un departamento/servicio por pasa e keho pa un otro departamento/servicio on line, reduciendo asina e tempo cu ta tuma pa bo keho bay di un departamento pa otro.
InfrAruba ta crea e oportunidad pa departamento y e servicionan intercambia opinion y traha hunto pa resolve e problema rapidamente. Tambe e ta haci posibel cu for di un lugar central por monitor si ta trahando riba e kehonan p’asina evita cu kehonan ta keda montona. Aspectonan cu mester tene na cuenta ora di entrega keho na Departamento di Naturalesa y Medio Ambiente (DNM)
Inspectie DNM ta traha a base di leynan cu ta concerni nos naturalesa y medio ambiente, cu ta Ley pa Proteccion di Naturalesa (Natuurbeschermingsverordening) Decretonan nacional (Landsbesluiten), Ley di Molester (Hinderverordening), Decreto di Molester (Hinderbesluit) y algun articulo di Ley di Polis (Algemene Politieverordening) relaciona cu asunto di medio ambiente. Entre otro, inspectornan di DNM ta tene control riba y ta monitor e dumpnan ilegal, como tambe lama, dam y tankinan. Banda di ta monitor, e inspectornan ta atende e kehonan/melding segun cu nan drenta. Pa por atende e kehonan debidamente mester duna descripcion di e keho y adres/ localidad di unda e hecho cu ta duna keho di dje ta tuma lugar. Si e lugar no tin un adres/number, por indica y splica unda e lugar ta situa pa asina por haya e lugar. Esaki por tambe door di ubicacion. Semper ta bon pa e persona laga su number y nomber atras pa si mester di mas informacion. Nos no ta divulga e nomber si e persona cu ta entrega keho no kier. Si ta desea di keda anonimo nos ta respeta esey, pero tene na cuenta cu esey por haci buscamento di mas informacion cerca e persona cu a entrega e keho dificil.
Adhunto algun ehempel di kehonan:
•Keho di sushi cu ta bay lama for di tereno di un negoshi of di su bari di sushi.
•Keho di negoshi cu ta ocasiona molester: garashi di auto, luga di spuit y di saca sla di auto (bodyshop), contratista, tur negoshi cu por causa molester pa bisiña den forma di holo y sonido. Esakinan mester tin hindervergunning pa por opera. Aki por ta cu nan no tin hindervergunning, pero tambe por ta cu nan no ta tene nan mes na e rekisitonan pa por tin e vergunning.
•Keho di actonan contra naturalesa, mata protegi y bestia protegi.
•Keho di mancha di azeta (oilspill) di WEB of Citgo of di un barco of boto (kehonan riba awa ta ser haci conhuntamente cu Kustwacht of Maritiem polis), of cu ta yega aki di otro isla of pais den region.
•Keho di dump ilegal na negoshi cu ta coba santo anto despues tira sushi den e buraco. Ora ta trata di sushi benta aki aya den mondi ta kehonan cu ta ser atendi door di Bureau City Inspector.
•Keho di asbest. Asbest ora cu hende ta kita/move/transporta esaki. DNM ta controla pa e asbest yega asbest cell na Parkietenbos. Tambe si bo nota cu hende ta benta asbest un caminda of bo wak asbest benta un caminda bo por avisa DNM via infrAruba. Ora kier kita/baha dak di asbest mester tuma contacto cu Dienst Technische Inspectie (DTI) cu ta informa bo di e procedura y ta inicia e procedura cu ta necesario.
•Keho di awa di pos.
Inspectie DNM ta atende cu e casonan cu ta concerni negoshi y Bureau City Inspector ta atende e casonan di cas. Keho di sushi di laboratorio (of otro sushi medico). Esaki ta pa Directie Volksgezondheid (DVG). Solamente inspectie por actua si ta intencionalmente e servicio di piki sushi a tira nan afo.
Rosamento di tereno no ta prohibi, pero si mester tene cuenta cu e Decreto Nacional pa proteccion di flora y fauna local (Lb bescherming inheemse flora en fauna), pa loke ta trata e especienan protegi pa e decreto nacional aki cu ta entre otro shoco, cadushi y e mangelnan. Mester di un dispensacion (ontheffing) pa hala e sortonan cu ta protegi for di e tereno, pa esaki bo por yama DNM y nan ta dunabo e informacion necesario. Si bo tin duda kico por tin riba bo tereno y cu por ta riba e lista di flora y fauna protegi cu hopi gusto e Seccion di Inspeccion conhuntamente cu Seccion di Investigacion lo bin tira un bista y informabo si tin algo cu ta inclui den e decreto menciona riba bo tereno.
Abo tambe por tuma accion y contribui na Aruba su naturalesa y medio ambiente. Door di raporta daño, maluzo, destruccion, crimen contra nos flora, fauna y medio ambiente bo ta yuda den conservacion/preservacion di locual ta di nos. Conservacion di nos naturalesa y medio ambiente ta un responsabilidad cu nos tur tin di carga.
Mescos ta e deber di un gobierno pa entre otro implementa leynan necesario, e cooperacion activo di comunidad tambe ta hunga un rol pa locual ta e desaroyo continuo di un pais. Hunto nos por haci hopi pa nos isla y asina tambe keda motiva otro pa crea un Aruba mas sano, limpi y sostenibel.
Subi riba e website di infrAruba y entrega bo keho y nos lo ta contento di por atende bo. Via infrAruba bo por entrega keho na diferente otro departamentonan di gobierno tambe.
Si bo tin un keho contact nos via e plataforma InfrAruba, tambe via telefoon DNM, tel. 584-1199 of 191, puntra pa Yessy. Nos adres ta Bernardstraat 75, San Nicolas.


text:
ORANJESTAD, 09 januari 2021.
Segun resumen di awe 47 persona a recupera, a registra un total di 36 caso nobo di Covid-19, di cual 35 ta residente y 1 no-residente. Cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 600 test. 'Postivity rate' entre nos residente ta 19%.
Activo tin awe 527 caso, cantidad di fayecido relaciona cu Covid-19 ta na 50.
Hospital ta informa cu tin un total di 10 persona interna di cual 6 ta den Cuido Intensivo y 4 riba unidad general di covid.


text:
Neverland Ranch
Neverland Ranch òf Neverland Valley Ranch ta un estado ku tabata pertenese na Michael Jackson. E estado tabatin un grandura di 1.100 hectare grandi i ta sitá na Figueroa Mountain Road 5225 na Los Olivos den Santa Barbara County na California. E nòmber ta bini di Neverland, for di e kuenta di Peter Pan.
Historia[editá | editá fuente]
Den aña 1988 Michael Jackson a kumpra e propiedat for di e empresario William Bone pa un suma di entre 16.5 pa 30 mion doler. E estado tabata Jackson su kas, komo su prètpark privá i e tabata kontene un oloshi grandi trahá di flor, varios estatua di mucha i un parke di bestia chikitu. E prètpark tabata inkluí trein: unu di 3 ft (194 mm) yamá "Neverland Valley Railroad" i un otro di 2 ft (610 mm) yamá C. P. Huntington trahá pa Chance Rides. Tambe e prètpark tabata kontene un barku di pirata, un montaña rosa, outo di dal ranka, slep grandi i un game room E kashi prinsipal tabata kontene un kamber sekreto pa seguridat. Jackson tabata tambe un gran kolekshonista di arte. E estado a wòrdu uzá pa diferente evenemento manera e kasamentu di Elizabeth Taylor i Larry Forentsky. Varios biaha Jackson tabata invita muchanan pa bin keda na su estado.
E lastu kos ei a kondusí na varios spekulashon tokante di abuzu seksual di mucha. Jordan Chandler, un hoben di diestres aña ku a bishits Neverland na varios okashon, a reklama e rei di pop na 1993 pa abuzu seksual. Jackson a insisti di ta inosente i a resolve e kaso pafo di korte. Na 2003 Jackson a deklara durante di un entrevista ku el a drumi ku un kantidat di mucha den e mesun kamber. Den e dokumentario aki por a mira Gavin Arvizo, un otro hoben ku algun tempu despues a demanda Jackson pa abuzu seksual. E kaso a keda investigá i despues di un kaso kontroversial a deklara Jackson liber di tur dies akusashon.
Den 2005 Jackson a duna di konose di no ke bolbe mas pa Neverland. El a haña ku e 70 agentenan polisial ku a hasi un inval, lo a 'viola' e kas hasiendo esaki. Konsekuentemente e estado no tabata sinti manera kas mas p'e.
Na 2006 a sera e fasilidatnan i gran parti di e empleadonan a keda mandá kas. Segun e bosero di Jackson esaki tabata debi ku e no tabata biba einan mas.
Den novèmber 2008 Jackson a bende un akshon di Neverland na un kompania invershonista ku ta operá bou di e nòmber Colony Capital pa $35 mion. No ta konosi kon grandi e akshon bendí aki ta. Riba 31 di juli 2014 a bira konosí ku e estado ta na benta. E balor a kore entre 35 pa 50 mion doler.
Riba 29 di mei 2015 a bira konosí ku e kompleho a wòrdu renobá, duná otro nòmber i ku e preis di benta e estado ta pará na $100 mion. Mayoria fanatiko di Jackson a protesta kontra di esaki i no ta di akuerdo ku e desishon. Jermaine Jackson, ruman mas grandi Michael Jackson, a skibi un karta habrí pa Colony Capital, den dje demonstrando su desakuerdo ku e desishon i a duna di konose ku e ta den kontakto ku nan.


text:
Esther Etlyn Jansen, (Softbol)
Deportista
mihó konosí komo Jèt, a nasé dia 22 di aprel 1951.
Na 1963 Sr. Ashton Gumbs Q.e.p.d. a funda sòftbòl klup Cardenales originalmente den bario di Parera i despues a amplia e klup ku algun damita mas di e barionan di Saliña i Steenrijk.
Esther, su rumannan a dun’é e nòmber di kariño di “Jet”, ta bini di un famia di deportista ,tabatin 4 ruman aktivo riba tereno di deporte tantu den beisbòl komo sòftbòl.
Jèt a kuminsá hunga sòftbòl na aña 1965 den S.B.C. Cardenales den kua klup e tabatin un ruman muhé tabata hunga. Sr. Ashton Gumbs, di felis memoria, su esfuersonan , asistí pa su coach sr. Sonny Martina a hasi ku Jèt a haña oportunidat pa desaroyá su talento i kapasidatnan deportivo ku a hiba Jèt na un karera deportivo hopi eksitoso tantu na Kòrsou komo den eksterior.
Jèt a kuminsá hunga posishon di shòrt stòp, despues tersera base, picher, primera base i finalmente Jèt a bira un “all around player” den sòftbòl. Un di e poko hungadónan den sòfbòl di Kòrsou i Antia Ulandes ku por a hunga sòfbòl bon tur posishon. Jèt tabata sobresalí pa su fildeo impagabel, tirunan fuerte i sertero i un bateo temibel. Jèt, ku e sistema agresivo pero alegre ku e tabata hunga sòftbòl a kombèrtí den “spark plug” di S.B.C. Cardenales, i no a tarda muchu ku Jèt a pasa pa forma parti di selekshon di sòftbòl di Antia Ulandes. Esther “Jet” Jansen tabatin aktuashon sobresaliente i den no ménos ku 2 okashon na 1971 Kamp. CONCACAS na PTO Rico i na 1973 na Kamp. CONCACAS na Valenvia, Venezuela e ta keda proklamá komo MVP di kampeonato, miéntras el a sa tambe den tur dos okashon poderá di titulo di kampeon bate. Na 1976 na Kampeonato CONCAS na San Salvador tabatin aktuashon destaká ku a yuda Antia Ulandes konkista Medaya di Oro, miéntras Jet un biaha mas a sali kampeon bate i e hungadó ku mas “two base hit” bati. Huntu ku Aida, Esther ta e dos úniko hungadónan di Antia Ulandes ku tin riba nan nòmber dos “MVP Award” otorgá pa Confederashon Regional di Softbol, miéntras Esther Jansen den Kompetensia internashonal den no ménos ku 3 okashon a sa di konkista titulo Kampeon Bate
Karera deportivo 1965-1998
1965 Afiliashon na sòftbòl klup Cardenales.
1967 Kondekorashon ku medaya di oro komo deportista femenino di aña.
1970 Promé finalista Reina di deporte (representante sòftbòl)
1970 Esther ku ekipo SBC Cardenales ta representá Korsou na St. Thomas Virgin Islands tèrminá na di tres lugá.
1971 Kondekorashon ku medaya di oro deportista femenino di aña pa di dos bes.
1971 Selekshon di Antia ta gana medaya di oro na Puerto Rico den kampeonato C.A.C. Esther ta gana e titulo di hungadó mas destaká di C.A.C.
1973 Selekshon di Antia ta gana medaya di plata na Venezuela den di dos kampeonato C.A.C. Esther ta gana e titulo di hungadó mas destaká pa di dos bes i ta Sali tambe kampeon bate.
1973 Dirigente di S.B.C. Cardenales ta pone konfiansa den Esther i ta nombr’é kapitan di ekipo.
1974 Esther ta forma parti di selekshon di Antia pa e di 12 weganan C.A.C. na Sto. Domingo , Antia ta keda na di tres lugá ganando medaya di bròns.
1976 Selekshon di Antia ta gana medaya di oro na El Salvador durante di tres kampeonato C.A.C.
1978 Selekshon di Antia ta biaha pa Colombia.
1978 Esther ta risibí plaka di mérito pa trabounan inkansa-bel na interes di sòftbòl di C.D.M.
1979 Esther ta biaha ku S.B.C. Cardinales pa St. Maarten pa un torneo di Antia Hulandes i ta keda n di dos lugá.
1983 Plaka di mérito otorgá dor di SITEK komo miembro dediká na deporte pa mas ku 10 aña.
1983 Na 1983, Esther “Jèt” Jansen a base di su eksperensia komo un deportista femenino eksitoso ta haña invitashon pa ta oradó na un simposio di deporte organisá pa SEDREKO i CSF den oula di Universidat di Antia Ulandes den kua “Jèt” tabatin ku elaborá riba e tema: “E hende muhé den Deporte”. Esther “Jèt” Jansen a laga un bon impreshon atras ku su konferensia.
1985 Partisipashon na weganan interinsular na Aruba Esther i su ekipo ta titulá sub. kampion.
1986 Esther huntu ku su ekipo S.B.C. Cardenales ta titulá kampion di Korsou poniendo un fin na e racha di viktoria di Pichingolo.
1987. Esther huntu ku su ekipo ta titulá sup kampion di Korsou.
1988 Na 1988 Esther “Jèt” Jansen ta bira e promé hungadó femenino di sòfbòl ku ta bira mènedjer di un klup di sòfbòl den klase AA. Banda di esei “Jèt” ta demostrá di ta un persona polifasétiko ora e kambia bate i wante pa mikrofon i bira e promé komentarista femenino deportivo na Kòrsou durante e eksitoso kampeonato C.A.C. organisá na Kòrsou..
1990 Plaka mérito otorgá dor di bario di Parera komo promé dirigente femenino.
1991 Medayista di plata ku e ekipo di Cardenales.
1993 Plaka di mérito otorgá dor di SBC Hell Angels pa aporte durante torneo organisá.
1995 Na 1995, e biaha aki na Ulanda durante “Haarlemse Honkbal Week”, Esther “Jèt” Jansen ta fungi komo komentarista deportivo na radio.
1998 Na 1998, Esther “Jèt” Jansen, ta kologá wante, bate i spaik, i ofisialmente ta buta un punto final tras di un karera impreshonante den sòfbòl ku a kuminsá mas ku 30 aña pasá
2002 Esther ta risibí plaka konmemorativo na okashon di 50 aña di eksistensha di C.S.B.
2014 Esther ta drenta Salon di Fama di CSOF.


text:
HILVERSUM – Gerald Roethof, un di e abogadonan di e famianan di defuntu Mitch Henriquez, ta iritá pa e manera di komportá di Ministerio Públiko (OM). Na un enkuentro riba 29 di febrüari e abogadonan di e sinku polisnan sospechoso den e kaso por entregá nan deseonan pa investigashon.
Esaki ta tuma lugá tras di porta será. E abogadonan di e famianan, kontra di Roethof su gana, tampoko no tin akseso.
Segun OM ta reglá den lei ku un seshon di direkshon ta será. “E ta forma parti di un investigashon ku ta kore ainda. Pa no stroba e investigashon aki, e ta tuma lugá tras di porta será: solamente ku wes-komisario, fiskal i e abogado di e sospechosonan”, asina bosero Ilse de Heer a bisa.
Roethof: “Ta OM a skohe esaki. Ami lo a preferá di mir’é diferente. A lucha hopi pa huisio penal públiko, manera mester ta den un komunidat demokrátiko. Esaki no tin mi preferensia anto mi ta ekspresá mi mes eufemístiko.”
Sigui krítikamente
“Komo abogado di e víktima òf e famianan ta lástima ku bo ròl ta limitá”, Roethof ta sigui. E por imaginá su mes si kiko e lo a hasi si e tabatin akseso. “Lo mi a sigui un ke otro krítikamente. Lo mi a trata di splika e fiskal kiko no ta klòp asina mi mira ki direkshon e abogado di e sospechosonan ke kue.”
OM no ke reakshoná riba e pregunta si e ousensia di e abogado di e víktima no ta un oportunidat pèrdí. Tampoko OM no ke kontestá e pregunta ku t’asina ku e polisnan sospechoso nan privasidat ta mihó protehá pa kousa di nan profeshon.
No ta promé bia ku OM ta haña hopi krítika. Dia Mitch Henriquez a fayesé na yüni di aña 2015 pa kousa di violensia di polis OM a haña krítika pasobra nan a tuma un deklarashon di prensa, ku a bini di polis, ofer sin kambi’é. Polis a bisa ku Henriquez a bira malu den un bùs di polis pero imágennan di kámara a mustra ku no tabata bèrdat.
Slo
Na novèmber di 2015 Richard Kòrver, un otro abogado di e famianan, a kritiká e sistema slo di traha di OM. Ainda OM mester di diferente luna mas pa tuma un desishon tokante un eventual persekushon. “Pero no por bisa eksaktamente kuantu mas.”
Outor Pieter Hofmann


text:
Fraccion di D66 y PVDA a cuminsa cuestiona e leynan di consenso y e condicionnan Hulandes!
Manera ta conoci tin negosacionnan andando entre Hulanda y Aruba pa loke ta e sosten di likidez. Esaki apesar cu e colegio di supervicion financiero a conseha Hulanda pa duna Aruba e fianza. E conseho aki por lesa bek den nan carta di 24 juni 2020 (CFT202000079) den cual literalmente nan ta bisa: “Het CAFT adviseert de RMR over te gaan tot het toekennen van AWG 204 miljoen liquiditeitssteun voor het derde kwartaal”.
CARTA DI FRACCION DI MEP NA 2e KAMER
Siman pasa diabierna fraccion di MEP a dirigi un carta na tur e lidernan di fraccion di 2e kamer. Den e carta aki nos a pidi atencion pa e desaroyo actual y na mes momento mustranan riba e hecho cu ya caba tawata tin un conseho positivo pa Aruba haya e fianza necesario. Tambe nos a trece pa dilanti cu tin otro alternativanan riba mesa pa yega na e mesun resultado.
PREGUNTANAN DI D66 Y PVDA
Nos a keda satisfecho di por a tuma nota cu, despues cu e secretario di Estado siman pasa a contesta 2e kamer, awe sinembargo tin un serie di 15 pregunta a wordo haci door di D66 y PVDA cuestionando e Secretario di Estado. Entre otro nan ta haci pregunta riba e punto cu e “ombudsmannen” a trece padilanti caminda ta senjala cu e condicionnan impone por traha negativamente riba e economianan di e islanan y tin consecuencia social grandi. Tambe nan ta cuestiona e legitimidad di e leynan, e hecho cu e ta mina e “budgetrecht” di e Parlamentonan y nan ta cuestiona e autoridad cu e entidad aki lo haya. Tur e preguntanan por lesanan riba e website di 2e kamer
PA CONCLUI
Mi ta kere cu ora tur e diferente organonan consultativo (raad van advies) di e paisnan Caribense, diferente profesor Hulandes renombra, Parlamentonan di e islanan Caribense y e Gobiernonan di e paisnan Caribense tur trece pa dilanti cu e proceso cu e secretario di estado sr. Knops kier encamina no ta corecto y e condicionnan ta desproporcional, a bira tempo pa sr. Knops reflexiona y dialoga abierto, sin menaza, pa yega na un solucion realistico.


text:
ORANJESTAD – E referèndem ku lo tene aki eksaktamente un siman na Sint Eustatius, ta bini despues di kuater aña di malkontentu riba e isla. Pasobra nunka Statia no a skohe pa e státùs di munisipio ekstraordinario di Hulanda ku e tin aktualmente.
Presidente Xiomara Balentina di Brighter Path Foundation for di 2012 ta lucha pa e referèndem nobo aki. E ta spera ku Statia lo skohe pa outonomia. No e outonomia manera Kòrsou, Sint Maarten i Aruba tin. “Nos ke e outonomia manera ta definí pa Nashonnan Uní.” Nan ta deskribí outonomia komo “e derecho riba un gobièrnu outónomo sin intervenshon djafó, eksepto si pidi esaki.”
Na kaminda pa e desmantelashon di Antia Hulandes, den e referèndem di 2005 Statia komo úniko a skohe pa mantené Antia komo pais. “Despues a konvensé nos polítikonan pa djòin Boneiru i Saba. Nan no tabata ke pa Statia keda konosí komo e isla ku a stroba e proseso di desmantelashon” Balentina ta konta. E referendem di aki dos siman ta duna kuater opshon: státùs quo, integrashon, outonomia òf independensha.
Kultura di dependensha
Balentina ta enfatisá ku stasianonan den pasado tabata outosufisiente. “Nos tabata eksportá bèrdura pa e otro islanan di Antia Hulandes. Nos tabata kampesino, negoshante i doño di pakus. Di un kaminda e kultura di dependensha a surgi. Nos mester kibra saki.”
Xavier Blackman a eksperiensha e kaminda pa renobashon estatal di hopi serka. E tabata man drechi di Saba su polítiko di mas konosí, Will Johnson, durante e negoshashonnan ku Hulanda na 2004-2007 komo presidente di e komishon di referèndem sabano.
Blackman tambe ta bisa ku e elaborashon di outodeterminashon segun Hulanda ta diferente di e definishon di Nashonnan Uní. “Den mi kombersashonnan ku amtenar hulandes semper nan tabata bisa ‘ei, skohe pa integrashon, e ora ei Hulanda ta djis tuma tur kos ofer’. Einan e diferensha ta sinta: outodeterminashon no ke men ku Hulanda ta tuma tur kos ofer, pero ku e isla ta entregá tareanan ku e mes no por ehekutá na Hulanda, manera defensa i asuntunan eksterior. Esaki ta un eskoho di e islanan, no ta un desishon di Hulanda. Mester rektifiká esaki.”
Pa tin independensha segun Blackman mester krea e sirkunstanshanan apropiá. Na Statia esaki ta posibel si amplia e terminal di NuStar, agrikultura, peskeria i turismo. “Bo mester probechá di esaki maksimalmente i bo por hasi esaki solamente si bo ta independiente. Ta idea di hende ku esaki lo no por.”
Na 2012, komo konsehero bou di enkargo di èks diputado Clyde van Putten, el a traha un plan pa hasi Statia finansieramente independiente den sinku aña. E plan tabata duna un mihó dil ku Nustar, reformashon di impuesto, i plannan pa invershon den agrikultura i infrastruktura. A lubidá e plan ora na februari a bini un gobièrnu nobo. “Awor a kuminsá pidi sèn atrobe.”
Strategia
Segun Blackman ta un desafio pa kuminsá un diálogo konstruktivo ku Hulanda. Segun e e trampa ta e falta di kerementu den nos mes poder. “Ta mira Hulanda komo superior, ku un batayon di konsehero. Bo no mester tin miedu di bo partner den negoshashon, pero bo mester analis’é bon i ehekutá bo strategia. Sino bo no por representá pueblo.”
Outor Leoni Leidel-Schenk


text:
Ken ku ta tende mi bisa e kos ei lo bai hasi un joke over di e tiroteo ku a tuma luga na Hato par di dia pasa.
Pero prome ku nos tatin e gainan ku no tin kunes ku nada ei, ami tabatin un otro preokupashon ora mi baha na Hato. Mi problema ta ku mi ta haña e edifisio di Hato masha bunita. Pero ku e ta bunita no ta nifika ku e ta praktiko.
E kos ta kumisa for di ora bo baha for di e avion i bo drenta den e slurf. Eiden kaba bo ta kumisa sinti kh e temperatura den avion ta hopi mas abou ku nos aeropuerto Hato. Ku E damp di kayenye ku ta mep bo na salida di e slurf, ken ku ta lo kere ku na Korsou ei nos ta huza verwarming. Den e sentido aki ami ta sinti ku e luga no ta traha nadrechi. Pero pa aworaki no tin mod’i hasi mi ta kere, ta di bina kun’e. Sali slurf tuma e sla ei numa i spera ku sikiera solo a hunga rol di baha ora bo yega.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero
temperatura maximo 33 grado celsius
temperatura minimo 27 grado celsius
bahada di solo : 6:38 pm
subida di solo : 6:29 am
biento:Modera for di direccion generalmente oost; forsa 3 te 4 (12 te 30 km/ora, 7 te 16 nudo). den dia basta fuerte te posiblemente fuerte den rafaga; forsa 5 te 6 (31 te 50 km/ora, 17 te 27 nudo).
situacion general di tempo pa proximo 24 ora: durante proximo 24 ora no ta spera mucho cambio den e tipo di weer cu tin actualmente. debi na nivelnan di humedad un poco abou den region e chancenan pa awacero lo keda restringi na un awacero pasajero den oranan di marduga y mainta trempan. mas aleu, stof fini di sahara lo stroba e visibilidad un poco den proximo dia of dos.
condicionan maritimo/ estado di lama: ta spera un estado di lama leve na partinan protehe, y leve te modera na partinan zuid. na partinan oost te noordwest lama lo ta modera cu olanan entre 3 pa 4 pia.
aviso/ alerta: ningun
fenomenonan special: ningun
tempo tropical significante: tormenta tropical peter tabata situa na mas o menos 560 km oost di islanan ariba. Peter ta move west-noordwest y no ta peliger pa region local.
deprecion tropical 17 a sigui desaroya y bira tormenta tropical rose. rose tabata situa na 595 km west di islanan cabo verde y ta move den direccion noord-noordwest. rose no ta peliger pa area di caribe.
potencial di awacero pa proximo 24 ora: 1 te 3 mm; localmente esaki por varia.
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 34 / min 27 / 0.0 mm
westpunt: max 34 / min 28 / 0.0 mm
sta rosa: max 34 / min 28 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve. biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 33 / 28


text:
Kehonan riba Dump/Parkietenbos ta data for di añanan 80 y mester haya un solucion definitivo
Lider di fraccion di POR den Parlamento, Dellanire Maduro a comenta cu Dump/ Parkietenbos tin mas di 60 aña di existencia y desde añanan 80 habitantenan di area di Parkietenbos tabata expresa nan disgusto pa cu e situacion di holo, bestia y huma cu tabata reina den nan bario for di e tempo ey caba.
Diferente articulo den corant tabata elabora riba e kehonan pa loke ta djaca, cachonan los, sangura y musca entre otro y por a ripara cu ya caba pa mas di 40 aña a bin ta pidi pa solucion duradero pa maneho di desperdicio.
El a comenta esaki durante su disertacion den primera tanda den reunion publico atendiendo e tema di Parkietenbos y Incinerator chikito diaranson. Mayoria di e puntonan presenta door di e parlamentario ta basa riba e estudio haci door di Pan-American Health Organization (PAHO) na 2018 cu a haya e titulo: “Evaluación del Manejo de residuos sólidos urbanos y comerciales en Aruba”.
E rapport aki ta menciona diferente punto di preocupacion, pero tambe consehonan y puntonan di accion pa por logra soluciona e situacion existente y evita cu e lo por empeora den futuro.
Entre e puntonan cu e parlamentario a menciona ta cu e residuonan (sludge) di e planta di tratamento di awa cu ta wordo deposita na Parkietenbos ta representa un riesgo biologico y te hasta tin potencial toxico. Tambe cu den e maneho di residuonan hospitalario extra no ta cumpli cu e temperaturanan adecua di incineracion y no tin e sistemanan di tratamento di emisionnan, ademas nan mester tratamento diferente door di cual nan mester wordo diferencia na e fuente di origen.
Tambe Maduro a indica cu salud di diferente persona ta den riesgo, for di esnan cu ta traha riba dump mes te habitantenan den cercania. E rapport di PAHO ta bisa cu no tin estadistica di e personanan afecta, lo cual no ta permiti evalua e magnitud di e problema, algo cu ta lamentable segun Dellanire Maduro, pasobra ta conoci cu tin personanan cu ta sufri di un of otro enfermedad debi na e situacion di Parkietenbos.
Den e instrumento di planificacion PAHO ta recomenda pa incorpora e siguiente aspectonan: Proteccion di ambiente y salud publico, baloracion di desperdicio, economia circular, responsabilidad extendi di e productor, responsabilidad comparti, participacion di e poblacion den e sistema di maneho di desperdicio incluyendo e pago di e servicionan y infrastructuranan eficiente pa futuro.
Esaki lo permiti reduci substancialmente e desperdicionan cu ta wordo trata of ta yega e luga di disposicion final, ya cu e desperdicionan solido a aumenta den volumen di produccion y a varia den calidad, door di cual, e accionnan cu wordo tuma lo mester ta orienta pa wordo probecha un biaha mas al maximo, man den man cu un reduccion maximo di su produccion, ya cu solamente mester observa e proyeccion relaciona cu e residuonan solido genera pa e poblacion di Aruba den e proximo 15 añanan y e impacto di turismo como actividad principal di e isla, pa nos ripara cu e problema di maneho di desperdicio ta creciendo na un forma alarmante.
Tambe PAHO ta conseha cu mester bin cu estudionan tecnico cu tin e siguiente informacion: recopilacion y procesamento di resultadonan y informenan di estudionan anterior; elaboracion di diagnostico ambiental; elaboracion di e proyecto ehecutivo; analisis di e alternativanan di solucion; notificacion riba e ubicacion di e dump sanitario temporal; eliminacion di e fauna nocivo; compactacion y sealing di e desperdicionan solido.
Den e proyecto di saneacion ambiental mester realisa e siguiente accionnan: Defini un sistema di drenahe di awa; establece un sistema di control y maneho di olornan; establece un sistema di control y kimamento di gasnan; establece un programa di control di bestianan contagioso, incluyendo musca, sangura y djaca; establece un programa di control di candela; establece un control di cacho; establece un programa di monitor ambiental pa awa, tera y aire; defini un sistema di control di dumpnan pa defini accionnan di rehabilitacion despues cu e wordo cera.
Teniendo na cuenta tur e puntonan ariba menciona, Dellanire Maduro tabatin e siguiente preguntanan pa Minister Marisol Lopez-Tromp:
1. Pa loke ta incinerator chikito
a. Tin un risk assessment haci?
b. A finalisa e SAT (Site Acceptance Test)?
c. Ki dia a inicia cu e testing? Con e testing ta wordo haci, mirando cu a bin pregunta di e procedencia di residuo cu wordo produci den e testing?
d. Ken lo maneha e incinerator?
e. Con lo maneha e residuo cu lo keda atras?
f. A logra cu cooperacion di WEB saca un “thermal drone picture” recien pa identifica e areanan di temperatura halto di e landfill teniendo na cuenta cu e incinerator ta riba e mes un tereno?
2. Si por splica con e procesamento actual di sludge, residuo medico, bestia morto ta tuma luga, con e esaki lo cambia cu e incinerator?
3. Si tin un comision di diferente departamento pa crea plannan pa maneho di desperdicio entre otro Plan di maneho solido di residuo hospitalario?
4. Si a establece un standard nacional y si esaki ta in place? Esaki mirando cu a pasa mas di 2 aña desde cu e rapport di PAHO a wordo traha.
5. Documento di Serlimar “Candela weekend 20 februari 2020 landfill parkietenbos” ta informa cu tin 300-400 vehiculo pa dia ta bishita dump. Pa siman ta ricibi un average di 2000-3000 bishitante.
a. Cuanto di personan aki ta bishita regularmente?
b. Segregacion clandestino - hendenan cu no mester ta eyden, di cuanto hende nos ta papia ban bisa pa dia?
6. Cuanto habitante nan salud a wordo afecta directamente?
a. Si tin un estudio di e salud di habitantenan y di e empleadonan cu ta acudi dump regularmente/diaramente?
b. Cuanto ta gasto riba AZV debi na esaki?
c. Tin test di aire cu ta wordo realisa actualmente, si ta si, kico ta e resultado di e calidad di aire?
7. Campaña di conscientisacion si ta enfocando riba esaki, por ehempel uzo di plastic di un solo uzo?
8. Centro di reduci, reusa y recicla (upcycle center) na e edificio di Serlimar, esaki ta tumando luga ainda?
9. Si tin un PLAN integral?
a. Kico ta stand van zaken di esaki y timeline?
b. Cua ta e posibel solucionnan a corto, medio y largo plaso?
10. Ki tipo di cambio por verwacht di ley di Serlimar?
a. Ki fecha Parlamento por expect e cambionan cu minister a menciona cu ta tratando ribanan?
b. Si ta trahando riba otro leynan pendiente di afvalstofffen, mileu , calidad di aire entre otro?
Finalisando Dellanire Maduro a expresa cu a yega e momento pa tur hende mira den e mesun direccion y haya un solucion definitivo pa e problematica di dump/Parkietenbos.


text:
ORANJESTAD, Aruba: Minister di Turismo, Transporte, Energia y Ambiente, Ing. Mike de Meza ta bishitando hotelnan pa scucha di nan con ta bayendo den e industria turismo. Minister de Meza a reuni cu General Manager di Aruba Marriott Resort and Stellaris Casino, Tom Calame, kende a suministra diferente informacion con ta bayendo den e sector, e trabounan y plannan cu nan tin. “Nos a dialoga riba e direccion cu turismo ta bayendo”, Minister de Meza a expresa.
Alabes Tom Calame ta Presidente di AHATA y a tuma e oportunidad durante e reunion pa tene un discusion hopi amplio y interesante pa scucha riba e interesnan, e preocupacionnan, diferente idea y sugerencia cu e cadena di Marriott tin pe industria di turismo.
A yega na un acuerdo unda cu ambos partido lo sinta cu otro un biaha mas pa bay den detaye riba diferente topico, unda lo discuti riba diferente plan cu Gobierno tin y e plannan cu tin pa futuro, e trabounan cu ATA ta trahando riba dje y tambe lo mira conhuntamente cu diferente partner strategico por ehempel ATA, Gobierno y Ministerio di Turismo riba esaki. E mandatario sa cu tur partner den e sector di turismo ta hopi contento pa mira con cosnan ta bayendo.
“Tambe nos tin cu sinta pa mira e plannan a corto y a largo plaso y nos tin cu semper plania nos turismo pa cada aña,” Minister de Meza a expresa. Mester mira di adelanta, esta cada 5 aña, pero tambe nan tin cu mira esaki pa cada 20 aña. E ta mucho importante pa djis mira luna pa luna, esey kiermen cu esaki ta e discusionnan cu nan tin unda ta mira con pa set up mas tanto cu ta posibel y mira e diferente plan pa termino mas largo.
Tom Calame tabata contento di por a reuni cu Minister de Meza, unda cu e combersacion hiba tabata masha bon. “E tabata hopi informativo y Minister a puntra mi over mi opinionnan over di turismo, con cosnan ta bayendo etc.”, Tom Calame a expresa. Marriott lo haci renobacion di nan cambernan, giftshopnan y lo haci e renobacionnan e aña aki. Tambe tin plannan di renobacion pe restaurant Ruth’s Chris. E gerente general a sigura cu na Marriott Aruba tin hopi proyecto andando.


text:
Dikon tantu spantu i nerviosismo pa enkuesta parlamentario riba konstrukshon di hospital? Partido Inovashon Nashonal ta di opinión ku ta basta ku manipulashon di informashon. Ta ora pa pueblo sa kon un kambio di sitio a resultá den e gastunan èkstra pa CMC i e problemanan di awe.
Dikon tantu spantu i nerviosismo pa enkuesta parlamentario riba konstrukshon di hospital?
Partido Inovashon Nashonal ta di opinión ku ta basta ku manipulashon di informashon. Ta ora pa pueblo sa kon un kambio di sitio a resultá den e gastunan èkstra pa CMC i e problemanan di awe.
Partido Inovashon Nashonal (PIN) despues di a skucha e deklarashon di eks-miembro di parlamento sr. Melvin “Mac” Cijntje dia 29 di sèptember 2021 na un radio emisora, kaminda ela deklará enfátikamente ku e gastunan èkstra di kostrukshon di hospital ta bin dor añadí 3 òf 4 piso mas di kostrukshon na e hospital na Otrobanda. E ke sa ta ken a aprobá esei. Tambe sr. Cijntje a enfatisá ku Usona, representá pa sr. L.S. a duna un informashon kompletamente robes na nan komo miembronan di koalishon di e tempu ei. E la mustra di tin basta informashon pa divulgá den un enkuesta parlamentario. Di otro banda nos a tende sr. B. Whiteman na un emisora splika e rapòrt “Tussentijdse Evaluatie HNO” di 2016 kompletamente robes, ya ku na e momento ei apenas 1/3 parti di e hospital tabata trahá, i según e rapòrt na 2016 kaba a surprasá e presupuesto pa hospital nobo ku mas f. 100 mion. Ta mas kla ku di día ku manipulashonnan ta keda tresé i ku pueblo ta keda sin klaridat riba e proyekto aki.
PIN ta bolbe úrgi pa tene e enkuesta parlamentario pa trese klaridat e proyekto di HNO-CMC. For di ougùstus 2017, apenas un par di luna despues ku su líder a tuma e enkargo pa finalisá e hospital, Partido PIN ta e promé partido polítiko ku a insistí riba un enkuesta parlamentario. PIN ta puntra ki dia ta siguí ku un enkuesta parlamentario ròndo di HNO-CMC? Tin basta pregunta ku segun PIN mester trese klaridat riba dje. Akinan djis algun ehèmpèl.
Desishon pa stòp ku Fundashon Hospital Nobo
Ta konosí ku na momento ku gobièrnu MFK-PS na aña 2010 a tuma mando di país Kòrsou, a kita e proyekto pa traha un hospital nobo for di Fundashon Hospital Nobo, ku tabatin e eminesia dr. Bob Pinedo komo presidente. Na e momento ei ya basta ehersisio a ser hasí pa ku e konstrukshon i tabata kana e kamindanan pa yega na un finansiamentu di e konstrukshon. Te awe pueblo no sa kon bin a kambia e desishon pa konstrukshon di hospital banda di IFE na Jan Noorduynweg pa Amstel. Manera nos sa, e área na Amstel ta trata di un área ku a keda inundá durante tormenta Tomas. Kua investigashon a hasi pa kompará e sitionan di konstrukshon i kuantu esakinan a kostá?
Kon a kalkulá e gastunan pa konstrukshon di hospital na Amstel? E gastunan di infrastruktura rondó di Amstel, kaminda lo mester a hasi kambionan drástiko na tráfiko tambe a ser kalkulá? Kunatu e gastunan aki lo mester tabata? Tambe ta konosí ku gobièrnu MFK-PS a skohe Ballast Nedam pa konstruí e hospital. Kua tabata e kriteria pa e eskoho hasí? Kuantu e rekompensa pa supervishon di proyekto dor Fundashon SONA i pa USONA i/o Berenshot pa manehá e ehekushon di e proyekto?
Gastunan èkstra pa konstrukshon di hospital den Otrobanda.
Gobiernu PS, PAIS, PNP, Grupo Sulvaran, kabinete Asjes, ku a goberna for di 7 juni 2013 a tuma e desishon pa konstrukshon di hospital nobo den Otrobanda. A base di ki kriteria gobièrnu di PS-Pais-PNP-grupo Sulvaran a disidí di pone e hospital den Otrobanda? Segun e rapòrt di kontrolaria general no a traha un programa di eksigensha nobo pa e hospital den Otrobanda. Pueblo ke sa si por papia di un proyekto nobo i dikon no a traha un programa di eksigensha pa e konstrukshon den Otrobanda. Pueblo ke sa si a tene kuenta ku e gastunan pa kompra di Colon i rekompensashon pa e empresanan i hendenan ku tabata biba den Colon. Tambe si a tene kuenta ku mester a kibra klip pa konstrukshon di un garashi. Pueblo ke sa a base di kua kriteria i ken a disidí riba konstrukshon di un garashi di e tamaño ku a konstruí. Den e kaso aki tambe lo mester a rekonstruí Hamelbergweg. Ta konosí ku inisialmente a kalkula un suma ku despues a resultá kasi 4 bia mas kostoso pa konstrukshon di Hamelbergweg. Tambe, pueblo ke sa ku a tene kuenta ku mester a basha parti di Sehos abou i pone por ehempel katerisatie afdeling otro kaminda. Kuantu ta e suma total di tur e trabounan adishonal pa konstrukshon di hospital den Otrobanda?
Según sr. Whiteman, ku tabata minister di GMN durante e periodo, ta trata di un proyekto nobo di konstrukshon di hospital. Pueblo ke sa dikón kabinete PS-PAIS-PNP, Grupo Sulvaran a mantené e konstruktor Ballast Nedam i a skohe SONA/USONA pa supervisá i manehá e proyekto. Si ta trata di un proyekto nobo, dikon no a tene un destaho públiko nobo?
Vastgoedbedrijf i Exploitatiemaatschappij
Na 2013 gobièrnu PS-PAIS-PNP-Grupo Sulvaran a proponé pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Tataba sr. Whiteman ku a firma Memorandum of Understanding ku Sehos na 2013 den kua lo a bin un explotatiemaatschappij i un vastgoedmaatschappij. Despues kabinete Whiteman I i II na 2015 i 2016 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Seguidamente kabinete Koeiman na 2017 a mantené e desishon pa bin ku un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I na 2017 a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Kabinete Pisas I a pidi hasta pa aselerá e ehekushon di e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Meskos ta konta pa e disishon di kabinete Pisas I a haña nesesario i a tuma desishon pa bin ku un Ministerieel Regisseur en Toezichthouder (MRT) i a presentá un landsbesluit pa gobernadora firma. Ku kua meta e desishonnan aki a ser tuma dor di e diferente kabinete nan? Pueblo ke sa si e desishonnan aki ku a kuminsa for di kabinete Asjes lo a nifiká ku pueblo no ta doño di su hospital.
Gobiernu PAR, MAN, PIN, kabinete Rhuggenaath, 29 mei 2017-18 maart 2021
Ta bon konosí ku tur e erornan ku a keda konstatá den e relato di 2016 “Tussentijdse Evaluatie HNO” no a kondusí na korekshon dor di kabinete Whiteman II i e kabinetenan ku a sigui. Na yüni 2017 ora sra. Römer a tuma e enkargo, no tabatin relatonan finansiero di SONA for di 2013. Ta kabinete Rhuggenaath a pidi kuenta i rason i a para e plèitu entre SONA i kontratistanan pa por a sigui ku konstrukshon di hospital. Tambe a start ku e proseso di transishon di SEHOS pa CMC, kaminda mester e rekapasitá tur miembro di personal pa por traha den CMC. Pa realisá esei a pone hendenan kapas den e MRT ku a solushoná hopi claim di kontratistanan, kousá dor di desishonnan deskabeyá dor di e kabinetenan Asjes, Whiteman I i Whiteman II. Kabinete Ruggenaath a mantené e desishon pa bin ku un Holding, un Vastgoedbedrijf i un Exploitatiemaatschappij komo kompanianan pa manehá e hospital. Pa evitá mas gastu dor di retraso di konstrukshon i sali for di e problemanan serio di Sehos kabinet Rhuggenaath a sòru pa finansiamentu di e hospital a kana, inklusive ku e konsortio di institutonan finansiero. Pueblo ke sa kon esei a tuma lugá i kiko tabata e diskushon ku gobernador riba Hoofdlijnenakkoord.
Enkuesta parlamentario
Importante ta ku den kuadro di un enkuesta parlamentario, parlamento por tende testigunan bou di huramentu. Ta e oportunidad pa tende tur e ministernan di turno di salubridat, finansas, VVRP i minister presidentenan ku a tuma desishon den e proyekto di Fundashon Hospital Nobo, Nos Hospital Nobo i Hospital Nobo Otrobanda. Además ta imperativo pa skucha SONA, USONA, MRT, e konseheronan, sirbidónan públiko, kontratistanan i tur demás hende ku parlamento ke skucha. Di e forma aki por trese porfin e klaridat nesesario ken a tuma kua deshishon, ku ki konsekuensia, kuantu henter e proyekto a kosta i na kiko e sènnan a bai.
Konklushon
For di 2016 tin un rapòrt ku ta mustra ku gastunan di HNO lo ta hopi mas haltu ku a kalkulá den prinsipio. E rapòrt ta mustra riba e riesgo ku ta hasi e gastunan bira dòbel. Ta importante pa trese klaridat kuantu eksaktamente a gasta na konstrukshon di hospital i tur lokual ta rondo di dje. Ta importante pa enkuesta parlamentario mustra kon tur kos a bai. E pueblo pagadó di impuesto meresé otro, i ta basta keda bin ku kalumnia i historianan mal konstrui.


text:
Servicio di Limpieza di Aruba (Serlimar)
Serlimar ta un compania di Pais Aruba, cu ta garantisa comunidad un medio ambiente limpi y saludabel pa biba aden dor di ehecuta actividad ariba tereno di prevencion di desperdicio, recohemento y procesamento di desperdicio y cuido di mata na un manera responsabel, eficiente y servicial.
E maneho di Gobierno di Aruba tin atencion pa un isla na unda nos por biba. E maneho ta dirigi ariba un desaroyo duradero den cual e bienestar di e ciudadano ta central. Un isla unda nos por biba ta encera entre otro: un ambiente limpi, naturalesa den harmonia, beach y bocanan limpi, caya y parke publico limpi, na unda hende por cana, traha, recrea y sosega sin cu e ta core peliger pa su salud. E puntonan principal den e aspiracion pa un desaroyo duradero ta formalisa circuitonan, stimula maneho integral di cadena, uzo di tecnologia limpi y consumo conciente di medio ambiente. Den esaki ta tene cuenta cu otro(nan) p’asina no pasa e efecto negativo pa un otro hende, otro pais of e generacion cu ta bini.
Tarea di Serlimar ta entre otro:
- Duna conseho (hunto cu otronan) tocante e maneho cu mester ehecuta relaciona cu hygiena ambiental y en particular pa loke ta encera desperdicio solido, desperdicio kimico, wacharaca di auto, asbest y otro desperdicio cu por ta un peliger pa e medio ambiente;
- elimina (recohe, warda, transporta, procesa) desperdicio solido y kimico for di nos isla y comunidad;
- mantencion di hofi di edificionan di gobierno y santana publico y ariba peticion mantencion di cura di scol, departamento/servicio of organisacionnan gubernamental;
- maneho di atraccion recreativo publico manera formacion di piedranan di cual esun mas popular ta Ayo y Casibari y e beachnan publico;
- supervisa y maneha personal y material como tur facilidad destina pa logra e metanan aki;
- ariba termino introduci servicio nobo manera chica pos.


text:
Door di habri e siguiente listanan di rekisitonan di DIMAS bo ta haya sa locual cu bo mester trece:
Declaracion di admision pa ley (segun Articulo 3 LTU)
Descripcion
Articulo 3 di LTU ta conta pa:
- Personanan cu ta den servicio di un di e paisnan di Reino Hulandes, di un otro pais cu ta apunta pa un decreto nacional cu ta contene medida di maneho of di un organisacion internacional;
- Personan cu prome 1 di januari 1986 tabata den servicio di Antias Hulandes of di teritorio insular di Aruba y a base di esey ta ricibi pensioen of pago manera pensioen di viuda di e personanan aki, basta cu e viuda no a bolbe casa.
- Consul y nan personal;
- Pa e duracion cu e militar ta staciona na Aruba;
- Tripulantenan di barco of avion militar di algun nacion pa e duracion cu nan ta na Aruba y nan tin permiso di e autoridad concerni pa haci tal;
- Personanan cu nacionalidad Hulandes cu a biba mas cu cinco aña sigui na Aruba cu derecho di estadia of legalmente admiti.
- Personanan cu durante por lo menos cinco aña ta casa y ta biba cu un persona segun articulo 1 di LTU, pa por lo menos cinco aña y cu ta admiti y nan residencia principal ta of tabata na Aruba, como tambe e yiunan menor di edad naci for di e matrimonio, adopta of reconoci den e matrimonio cu ta biba den nan cas;
- Personanan naci na Aruba cu no tin nacionalidad Hulandes, tanten cu na tin dies aña di edad y desde nan nacimento ta admiti na Aruba.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Ta cobra Awg. 100,- pa otorga un declaracion di admision segun derecho legal.
Cuanto tempo ta dura pa hay'e?
Ta dura 10 siman pa trata bo peticion.


text: Dialuna mainta a drenta informe di un problema familiar na Wayaca, mesora a dirigi un patruya na e sitio. Na yegada di e patruya a bin compronde cu aki ta trata di un dama cu a caba di sali bay bisti cu unicamente su panty y a bay cu 2 otro mucha mas den auto Nissan March bandona e sitio sin sa cu ki intencion. E famia a keda masha preocupa ya cu e dama aki no ta bon di cabez. Mesora a avisa tur e patruyanan riba caya pa tira bista riba e auto aki. Na Tanki Flip e patruya a topa cu e vehiculo y a para esaki. Polis a nota cu e dama ya tabata bisti pero e muchanan no tabata den e auto. Polis a puntr’e unda e muchanan ta y e dama a bisa cu ela hiba e muchanan na un cas den cercania. Polis a pidi’e pa e muchanan y pa e tambe bay warda di polis na Oranjestad pa papia cun’e hunto cu slachtofferhulp.


text:
SAM enseñansa di calidad cu ta pone e mucha central
Ya pa hopi decada tin discusionnan ta tuma luga tocante calidad di nos enseñansa na Aruba. Den tur e discusionnan aki un di e condicionnan principal cu a identifica pa por logra hisa e nivel y e resultado di enseñansa ta un maneho nobo di idioma.
Seguro pa studiante cu Arubalening na Hulanda
Durante Conferencia di Prensa di Gobierno di Aruba, Minister di Enseñansa Dr. Armando Lampe a elabora riba e ultimo desaroyonan tocante seguro pa studiantenan cu ta bayendo Hulanda cu un ‘Arubalening’.
Encuentro entre Cas di Aruba y POC
Den Haag – Na Cas di Aruba (Arubahuis) a tuma luga un encuentro informal cu e miembronan di e Plaatselijke Opvangcommissies (POC).Lesa mas
Collegegeld in Nederland gehalveerd
Den Haag – Het collegegeld voor eerstejaars studenten wordt vanaf studiejaar 2018-2019 gehalveerd. De Eerste Kamer heeft gisteren ingestemd met deze ‘Wet verlaagd wettelijk collegegeld’ van minister van Engelshoven.
Plan Nacional di Enseñansa 2030
Minister di Enseñansa a inicia e proceso pa yega na un plan nacional di enseñansa. Pa esaki e comision encabesa pa sra. Sheila Maduro ta entrevista varios stakeholders. Entre nan tambe Premier di Aruba sra. Evelyn Wever-Croes.
Procedura nobo di Visa pa Canada
Directie Buitenlandse Betrekkingen Aruba (DBB) recien a ser informa di e cambionan den e maneho di Visa di e Gobierno di Canada: lo cuminsa exigi informacion biometrico desde Juli 2018.
Lo uni Avond y Middag MAVO cu Avond HAVO
Dia 6 di juli 2018 Minister di Enseñansa, Ciencia y Desaroyo Sostenibel a firma un acuerdo di cooperacion cu e presidente di Stichting Avondonderwijs Aruba (SAA), sr. Frans van Drie. E acuerdo ta ensera cu autoridad competente (‘bevoegd gezag’) di middag y avond Mavo lo bira SAA for di 1 di augustus 2018.
Project Broken 2018
Neuropsychological Ambulatory Aruba invites you to participate in a multi-disciplinary Seminar and Workshops on Child Abuse and Violence with expert training and networking opportunities for professionals in the field.Scroll To Top


text:
Den Haag-Oranjestad –Minister Plenipotenciario Guillfred Besaril – den su afan pa encontra cu algun grupo di studiantenan pa a caba di yega Hulanda – a bishita e grupo cu a bin pa studia na Utrecht. Esaki a tuma lugar na comienso di nan programa di opvang na Centro di Conferencia Woudschoten. Tambe tabata presente coordinador di Enseñansa na Arubahuis James van der Linde, acompaña pa Rosalinda Croes-Kelly y Sharine Croes di Departamento di Enseñansa di Aruba (DEA).
E mandatario den su discurso na e studiantenan a entafisa riba encontra e balansa entre estudio y tempo liber. ‘Purba saca lo maximo di bo estadia na Hulanda. Estudio ta sumamenta importante, pero banda di esey bo mester hiba un bida social pa asina trece balansa den bo bida. Esaki ta hopi bon pa bo desaroyo mental,’ asina minister Besaril a bisa e studiantenan.
Sr. Besaril tabata hopi cla den su aviso pa e prome aña no bai Aruba cu vakantie. ‘E prome lunanan ta momentonan crucial pa bo estudio; bo enfoke mester ta riba esaki. Banda di esaki na e mesun momento bo mester cuminsa adapta na e bida na Hulanda.’
‘Disfruta di e opvang y purba na cera hopi amistadnan cu por ta hopi positivo den e prome aña. Hopi biaha esakinan ta amistadnan cu por ta duradero. Mi ta papia di mesun experencia dia cu ami a bin studia na Hulanda. Cu algun ainda e amistadad tei,’ tabata e comentario di minister Besaril.
E mandatario a bisa e studiantenan cu nan mester ta conciente di e hecho cu nan a caba un EPI, HAVO of VWO y esey ta nifica cu nan tin e potencial pa sigi un estudio avansa na Hulanda. Besaril: ‘Aruba a deposita confiansa den boso; saca probecho di esaki. Na otro banda tene cuenta cu boso lo encontra retonan riba boso caminda. No keda cana rond cu pregunta of problema, pero acerca bo mentor, miembronan di boso POC of Arubahuis. Bin padilanti cu bo problemanan pa bo por haya e ayudo nesesario y na tempo.’
Finalmente Minister Besaril a gradici e mentor di Utrecht Omar Besaril y su POC pa e opvang na e studiantenan nobo y a desea e studiantenan tur clase di exito den nan estudio.


text:
Huiszoekingnan den investigacion di posible hechonan castigable
den otorgamento di tereno di gobierno
Awe Landsrecherche conhuntamente cu huez-comisario y den cooperacion cu Cuerpo Policial di Aruba, a tene huiszoekingnan na diferente lugar.
E huiszoekingnan aki a tuma lugar den cuadro di un investigacion penal di Landsrecherche na posible delitonan di corupcion y otro hechonan castigable posiblemente cometi relaciona cu otorgamento di terenonan di gobierno.
Mas concretamente: e investigacion ta dirigi riba e pregunta si un of mas compania a obtene a base robez (un opcion riba) derechonan di erfpacht di terenonan di Pais Aruba den e añanan 2009 te 2017.
Ademas ta investiga e rol di un minister anterior den esaki.
Cu sosten di Landsrecherche Curasoleño a tene tambe un huiszoeking na Curaçao den cuadro di e investigacion.
Den e huiszoekingnan documentonan y computadornan a wordo tuma den beslag.
Pa awor no a haci ningun detencion.
Den e simannan venidero e team di investigacion lo entre otro, analisa e contenido di e administracion y e computernan, y sigui pa scucha sospechosonan y testigonan.
E investigacion ta ainda den un fase inicial.
Ministerio Publico no kier ni por bisa na e momento aki ainda si despues lo tin detencion di un of mas sospechoso.
Esey ta depende entre otro di e resultadonan di e investigacion.
Ministerio Publico lo no duna mas informacion tocante e identidad di e sospechosonan y/of di e sospechonan specifico cu ta existi contra nan.


text:
KRALENDIJK – E prokurador general mr Bos a wordu ordena pa Korte Komun di Hustisia di Antia pa un kaso publiko I lo tin ku defende e raport I informenan falsu di Sr Charlie Mercelina, e polis ku tabata enkarga ku e aresto illegal di e aktivista di derechonan humano I presidente di Nos Kier Boneiru Bek sr James Finies riba 6 september 2019. E kaso tabata basa riba un karta kontroversial di gezaghebber Rijna, ku e outoridatnan nunka a publika, mustrando ku Finies no a kibra o no a keda sin kumpli ku niun restrikshon o kondishon ku tabatin den e karta aki.
E kaso aki ta di sumo importansia pasobra sin libertad di ekspreshon no ta posibel pa goza, disfruta di niun otro derechonan. Sr Finies, defensor-di-derechonan-humano, un bolunatrio filantropiko dedika I pasifiko ku ta luchando pa e derechonan viola I trapa di e suidadanonan Boneriano. Outoridatnan Hulandes pa medio di abuzo di poder aki nan uniko intenshon tabata pa intimida I silensia e bos di e pueblo Boneriano ekspresa pa sr Finies I flagrantemente a viola Artikulo 19 di e Deklarashon Universal di Derechonan Humano, e derecho di libertat di ekspreshon I asosiashon pasifiko.
E fiskal di Bonaire mr Blanco a disidi basa riba e raport I informashon di sr Charlie Mercelina falsamente fabrika pa hustifika nan akshonan I aresto illegal di e insidente riba 6 september 2019, a kondena sr Finies na un anja kondishonal. Si no e lo wordu persigui si e komete kualke otro ofensa kriminal durante e periodo kondishonal. Fiskal mr Blanco a pone e deklarashon aki dilanti sr Finies riba 8 oktober 2019 pa e bai di akuerdo ku ne I firme. Finies a rechaza I opone na sepo kondishonal aki, un storia di un banda so di e polis Charlie Mercelina ku falsamente a raporta kontrario na e berdat ku henter mundu a wak live via facebook na e momento ku esaki tabata tumando luga na Wilhelminaplein. Un showoff sin presedente di abuzo di poder pa polis kontra di e defensor-di-derechonan-humano pasifiko Finies ku tabata den su ful derechonan di akuerdo ku ley internashonal I e deklarashonan universal di derechonan humano, pasobra Finies no a forma ni tabata menasa o peliger pa salud o bida di niun hende ni di su kompanjeronan o publiko general I no a kausa ni tabata problema pa orden publiko ni pa trafiko.
Publiko ta invita na kaso publiko di aresto illegal di defensor-di-derechonan-humano James Finies diamars benidero 18 februari pa 2or merdia na sala di korte na Bonaire pa medio di konferensia-via-video komo ku e Korte Komun di Hustisia di Antia I su huesnan I e prokurado-general lo ta den korte na Korsow I e akusado sr Finies I su abogado lo ta den sala di korte na Bonaire.
UNLAWFUL ARREST OF JAMES FINIES IN JOINT COURT OF JUSTICE OF ANTILLES
KRALENDIJK – The Attorney-general mr. Bos have been ordered by Joint Court of Justice of the Antilles to a public hearing complaint case and will have to defend the false reports of Mr Charlie Mercelina, the arresting officer in the unlawful arrest of human rights activist Mr James Finies, president of the Foundation We Want Bonaire Back, on the 6th September 2019. This case was based on a controversial letter from governor Rijna, that these authorities never disclosed, showing that Finies neither did breach any restrictions or conditions that was in this letter.
The importance of this case is very high as without free speech the enjoyment of other rights is not possible. Mr Finies, human rights defender, a peace-loving philanthropic and dedicated volunteer fighting for the violated and trampled human rights of the citizens of Bonaire by this abuse of power. The only intention by the Dutch authorities was to intimidate and silence the voice the Bonerian peoples expressed by Mr Finies and as such grossly violated Article 19 of the Universal Declaration of Human Rights, the right of expression and peaceful assembly.
The Bonaire prosecutor mr Blanco decided based on the false report of Mr Charlie Mercelina trumped up charges to justify their illegal actions and arrest of the Sept 6th 2019 incident to condemn Mr Finies to one year probation otherwise he will be prosecuted if he commit any other crime during his probation time. Mrs Blanco put this declaration in front of Mr Finies on October 8, 2019 to agree and sign but Mr Finies rejected and objected this conditional discharge, a one-sided story by police-officer Mr Charlie Mercelina that reported falsely despite and contrary to the truth as the whole world saw this incident live through Facebook at the moment it was happening at the Wilhelminaplein. An unprecedented showoff of abuse of power by the police-force on the peaceful human rights defender Finies which was in his full rights according to international law and universal declarations of human rights, as Finies did not form or neither was a threat and danger to health or lives of no-one neither of his companions or the general public and did not caused or was a problem to the public order nor traffic.
The public is invited to this public case and hearing of the unlawful arrest of of human-rights-defender James Finies this coming tuesday February 18th, 2020 at 14:00 at the court-house in Kralendijk Bonaire thru video-conference as the Joint Court of Justice of the Antilles and their judges and the Attorney-General that will be in the court-house in Willemstad Curacao and the defendant Mr Finies and his lawyer will be in the court-house in Kralendijk Bonaire.


text:
Isla no ta e mihó propaganda pa Reino Hulandes. Esaki ta konta prinsipalmente ora organisashonnan internashonal, manera Nashonnan Uní (NU), ta papia krítikamente di Isla relashoná ku derecho humano. UN Office of the High Commissioner for Human Rights (departamentu Economic and Social Council) a hasi esaki den un relato di 13 di yüli 2009 (mira artíkulo 125 te ku 127). Ta bal la pena lesa e relato akí. Ta mashá kla ku Kòrsou, i tambe gobièrnu di Reino, ta aktua kontrali di Statüt pa Reino Hulandes, spesífikamente artíkulo 43.
Comments Off on NU ta kritiká Isla |


text:
Pa locual ta campeonato di AVB/ Lifida 2016/17 Sv Britannia un biaha mas ta bati record ora cu 12 di su 13 equiponan ta clasifica pa playoff 2016/17. Sv Britannia su divicionnan ta consisti di; U-5 lider; Eliana Croes, coachnan; Milton Dreishor, Alfredo Vasquez y Jeanpierre Winterdaal. U-7 Oro, lider; Louis Leañez, coach; Cedric Werleman. U-7 Plata, lider; Louis Leañez, coach; Lito Nadall. U-9 Oro, lider; Jose Maduro y Carmen Jacopucci, coachnan; Andre Kolman y Fercho Sebastian. U-9 Plata, lider;Jose Maduro, coachnan; Anthony Kwidama y Luis Morillo. U-11 Oro, lider;Jurraine Thiel, coachnan; Gregory Tromp, Rodymar Paeasch y Roderick Croes. U-11 Plata, lider;Richelline Kock-Dania, coachnan; Kendrick Dania, Luis Delgado y Neohmar Maduro. U-13 lider;Jurraine Thiel, coachnan; Jose Luis Estrada y Rowie de Mey. U-15 (Menor) lider;Lisette Werleman y Emilou Tromp, coachnan; Cedric Werleman y Luis Jose Estrada.
U-17 (Mayor) lider;Marcel Carrion, Midred George, David Castro y Reuben Mau A Sam, coachnan; Jose Chelique Duran y Sawataku Godoy. Awe diabierna Sv Britannia Hoofdklas lo hunga un wega crucial ora cu nan topa cu Dep. Nacional. Sv Britannia mester gana pa por sigi den e lucha pa clasifica pa final mientras di otro banda Nacional tambe kier gana pa sigura nan clasificacion. Pa locual ta e Damanan di Sv Britannia mayan diasabra nan lo mester enfrenta e fuerte equipo di La Fama y unda cu ambos equipo lo busca e victora y e 3 puntonan den wega. Pa locual ta e playoffnan di U-5 te cu U-17 no a cuminsa ainda door cu falta algun weganan pa hunga ainda y mesora su tras lo cuminsa cu e playoffnan. Ta hasi un invitacion na tur e muchanan, mayornan y fanaticada di Sv Britannia pa bin apoya e team di Hoofdklas Sv Britannia contra di Dep. Nacional awe diabierna anochi den stadion Guillermo P. Trinidad pa 8’or di anochi y mayan diasabra Sv Britannia Damas vs La Fama den C.D. Franklyn Bareño pa 8:30 di anochi.


text:
Geplaatst op 18 October 2017 dor di Ministerio Tráfiko, Transporte i Planifikashon Urbano
Willemstad – Minister Zita Jesus Leito huntu ku Kooyman BV, Unidat di Bario i Domeinbeheer ta invitá tur habitante di Juan Domingo i besindario kordialmente na un anochi di informashon tokante konstrukshon di un área di rekreashon i deporte na Juan Domingo.
E anochi di informashon ta tuma lugá riba djamars 24 di òktober 2017 di 7.00 pa 9.00 di anochi na Sentro di Unidat di Bario Kòrsou (Jan Noorduynweg 58-5). Minister Zita Jesus Leito, Kooyman BV, Unidat di Bario i Domeinbeheer ta spera di por risibí tur habitante i komersiante di Juan Domingo i besindario pa e anochi di informashon aki.


text:
Cada orador tabatin palabranan di aprecio pa su inmenso calidadnan y inteligencia incomparabel
ORANJESTAD- Den e sala di EPI completamente yen, den presencia di su casa, su tres yiunan, su mayornan, su ruman mohe y demas famia, e candidato fuerte di partido AVP Richard Arends a keda anuncia. No cabe duda cu Richard ta un candidato cu calidadnan exepcional. Cada orador a elogia e inteligencia infinito di Richard Arends y tur tabata falta superlativo pa expresa nan mes ora nan tabata papia di su capacidadnan intelectual. Luciano Milliard a bisa cu Richard ta un compas cu por confia riba dje y ta sirbi como guia pa Aruba.
Sra. Selima Maduro-Halabi a expresa su mes den forma hopi personal ya cu e conoce Richard desde nan ta mucha. P’e Richard ta un tremendo tata di famia y un bon casa y yiu. Minister Bermudez tambe tabatin palabranan di aprecio pa e persona Richard Arends y a menciona varios reunion cu nan a atende hunto y unda e inteligencia di Richard semper ta hunga un rol grandi. Na final di su discurso el a priminti Richard dilanti e centenares di hende cu e ta vota p’e den e siguiente eleccion. Minister de Meza ta otro cu a conta di e capacidadnan di Richard y a recorda con apesar di su edad hoben el a sa di pone hendenan para straight ora e tabata hiba negocacionnan cu entre otro grandinan di e mundo empresarial. Richard a lidera e ekipo cu a haci e exitoso trabou di reapertura di e refineria. Aki el a negocia cu ehecutivonan halto di CITGO.
Lider di partido Mike Eman a bisa cu e calidadnan di Richard ta legio y su inteligencia incomparabel, pero esey so no ta haci un persona un bon politico. Banda di esaki Richard tin su curazon na e bon lugar. Un curazon cu ta bati pa su hendenan, pa e comunidad aki. El a finalisa su discurso bisando: Aruba ta yama bo bonbini.
Na momento cu Richard Arends a subi stage pa papia e hendenan tabata completamente entusiasma. El a gradici su casa y yiunan, su mayornan y su ruman mohe y demas famia presente. El a splica pakico el a scoge pa subi lista di partido AVP.
“E contesta ta simpel: un partido mester ta basa riba un ideologia y no riba pragmatismo. Mi ta kere firmemente den e fundamentonan di e ideologia social-cristian cu e partido ta basa riba dje. Mi ta kere den responsabilidad comparti unda Gobierno ta mantene su mes na su tareanan propio.
- Mi ta kere den un husticia social unda e ciudadano ta sinti su mes proteha door di Gobierno.
- Mi ta kere den solidaridad den nos sociedad unda nos ta comparti e peso, pero tambe e prosperidad.
- Por ultimo, y mi ta kere ta esun di mas importante, mi ta kere cu nos tin e responsabilidad di garantiza un bienestar duradero pa generacionannan cu ta bin manehando nos recursonan di un manera responsabel.”
- P’esey – pa no keda ningun duda – ta AVP e ta!


text:
Enseñansa ta habri parsialmente entrante 28 aprel 2021
Geplaatst op 23 April 2021 dor di Ministerio Enseñansa, Siensia, Kultura & Deporte
WILLEMSTAD – Gobièrnu di Kòrsou a tuma desishon ku, entrante 28 aprel 2021, skol di fundeshi i skol sekundario (VSBO/HAVO/VWO) ta habri bèk. E desishon aki ta unu di Ministerio di Enseñansa, Siensia, Kultura i Deporte den estrecho koperashon ku Tim di Krisis/EPI, Examenbureau (ETE) i Inspekshon di Enseñansa. Sentronan pre-eskolar tambe por habri, mientras SBO, HBO i edukashon universitario ainda ta sigui den forma virtual.
Periodo di stazje pa studiantenan di SBO
– Formashon profeshonal (stazje) pa studiantenan di SBO, si por kontinuá den palabrashon ku e dunadó di trabou/empresa kaminda e studiante mester kompletá su periodo di práktika.
Curaçao Avond Lyceum & Landsexamen (ETE)
– Èksamen, ‘herkansing’, ‘inzage’ i lèsnan (práktiko) na Curaçao Avond Lyceum i Landsexamen (ETE), por tuma lugá den gruponan di máksimo 6 persona na mes momentu den un lokal. Kandidatonan i personal mester tin nan roster ofisial komo komprobante pa por trafiká pa skol i bèk pa kas, teniendo kuenta ku máksimo un ora di tráfiko entre skol i kas.
Eksonerashon pa mayornan
– Mayornan ku tin ku hiba mucha skol básiko of un sentro pre-eskolar, por hasi esaki parti mainta te ku 8’or i parti mèrdia entre 12’or i 2’or pa por hiba muchanan kas òf na un ‘naschoolse opvang’. Atardi, mayornan por buska e muchanan bèk entre 4:30’or pa 6’or di atardi. Pa sobrá di dia e reglanan di Plachi di Dia ta keda vingente. Alumnonan di Enseñansa Sekundario por bai skol segun nan roster. Mayornan mester tin un kopia di e roster, pa por hiba i buska nan yu.
Eksonerashon pa personal den enseñansa
– Maestro i personal den enseñansa, ainda ta keda konsiderá komo hende den un funshon/proseso vital. Maestronan mester por mustra un komprobante di nan direktiva di skol komo prueba ku nan por trafiká pa skol i bèk pa kas.
– Reapertura di e partinan di enseñansa aki ta tuma lugá konforme e medidanan stringente di e resiente protokòl pa skolnan. Tur e direktivanan di skol, huntu ku e skolnan, ta responsabel pa e aplikashon di e medidanan di prekoushon den e skolnan. Mayornan ta keda informá di esaki via di e skolnan.


text: KRALENDIJK – Suidadano Juan “Polito” Apolinar a yega na redakshon di Radio Live 99.9 FM relashoná ku un situashon ku segun e no ta funshoná manera mester ta. “Mi ta den un situashon kaminda mi mester operá algu na mi skouder. Na e momentunan aki no ta manda niun pashènt Aruba. Esei ta pone ku mester mandami sea Colombia òf Hulanda, loke ta poné den e karta tokante mi situashon. ZVK ta nenga pa mandami. Mi ta hopi desgustá,” “Polito” a konta. Tin mas hende ku e mesun situashon, pero nan no ta sali dilanti. Dòkter di seguro a bisa ku mi no por traha ku e leshon i mester atendé. Mi a bai ofisina di keho na Fundashon Mariadal, sinembargo e ta sera. Niun hende pa atende bo. Niun hende no ke papia i tur ta skonde pa tuma un desishon. Hòspital ta bunita, sinembargo e servisio ta laga hopi di deseá, ”Polito a menshoná.


text:
Tokante Plenchi di Trabou
Koperashon di OLB i SZW
Entidat Públiko i gobièrnu sentral ta traha huntu den Plenchi di Trabou. Mediashon laboral ta un tarea di e isla (OLB) i dunamentu di ònderstant i pèrmit di trabou ta un tarea di gobièrnu sentral (unidat SZW di RCN). Entidat Públiko i gobièrnu sentral ta traha estrecho huntu den Plenchi di Trabou. Asina por yuda buskadó i i dunadó di trabou mihó i ta fortifiká e situashon sosioekonómiko di Boneiru.
Nos metanan
Pa fortifiká ekonomia lokal i amplia abilidat pa yuda propio kurpa, Plenchi di Trabou kier realisá e siguiente metanan:
- Máksimo oportunidat pa habitantenan di Boneiru haña trabou i pasa pa trabounan mihó pagá.
- Servisio integral optimal na dunadó- di trabou i empresarionan prinsipiante.
Bo ta buskando trahadó?
Plenchi di Trabou ta yuda dunadónan di trabou pa haña trahadónan lokal apto. Kaminda esaki no ta posibel, Plenchi por duna informashon tambe tokante pèrmit di trabou. Plenchi di Trabou ta un partner di kombersashon igual i ta deseá di koperá ku dunadó di trabou i empresarionan pa logra un ekonomia lokal fuerte. Wak aki pa e oferta di buskadónan di trabou, pone aki bo vakatura òf tuma kontakto ku nos pa mas informashon.


text:
Aruba tin n’e momentonan aki 22 mil hende cu ta ganando bou di 2500 florin. Durante di e aña cu a pasa probablemente hopi di e personanan aki a haya 50 pa 60 porciente so di e 2500 aki. Esaki ta nifica un empobrecimento hopi hopi grandi di hopi hende y nan famia.
Pesey tin hopi hende cu hamber. Hopi hende cu no tin entrada pa cumpli cu nan debernan basico di paga awa, electricidad, cuminda y pagonan na banco. Tin famia cu a hasta perde nan cas.
Mike Eman: “AVP ta hopi preocupa cu e situacion dificil aki y nos ta kere cu den e subsidio di salario, mester bin un socialisacion caminda esnan cu tin un salario minimo por conta cu 100% di e salario minimo aki. Asina nos ta logra cu esnan cu menos entrada no sigui cay mas den pobresa y alabez nos por preveni cu e diferencia di entradanan den nos pais, ta sigui bira ainda mas desproporcional. Ya tin hopi pobresa den famianan cu ta gana menos.
Nos mester haci tur posibel pa para esey. Nos ta haya cu na Aruba semper nos mester busca mas ekilibrio y equidad den distribucion di entrada. Nos mester preveni pobresa!
Nos no mester bira un pais caminda e discrepancia entre esnan cu ta gana mas y esnan cu ta gana menos, ta bira asina grandi cu e ta bira un factor negativo den nos pais. Nos mester fortifica loke a caracterisa e aspecto social di Aruba. Esta cu nos ta percura p’e famianan di menos recurso no cay atras, pero keda biba un bida digno cu ta cuadra cu nos sentido di husticia social.”
CUIDA FORSA DI COMPRA
Splicando e motibo pa socialisa e subsidio di salario, Mike Eman a bisa cu esey ta pas den e maneho entrada di AVP. Mike Eman: “Partido AVP semper a pone mantencion di forsa di compra como prioridad den maneho di entrada di nos pais. Ta pesey nos a bin cu “reparatietoeslag” pa miles di pensionado y trahado cu entrada abou.
Pesey nos a percura pa “indexering di salario” p’esnan di menos entrada den servicio di Gobierno no bay mas atras den forsa di compra.
Pesey nos a haci aumentonan di “bjistand” y a introduci e “school kindertoeslag” pa mayornan cu muchanan cu ta bay scol. Pa AVP semper mantencion y mehoracion di forsa di compra di esnan cu un entrada abou ta esencial. E ta un forma pa sigura cu cada hende y cada famia, tambe den temponan dificil manera awor, tin un bida husto.
Un otro forma cu efecto a largo plazo ta pa stimula enseñansa como forma pa progresa den bida.
Pesey AVP semper a duna enseñansa prioridad den gobernacion. E ta un di e instrumentonan mas efectivo pa nos pais progresa.”
CAMBIA STRUCTURA DI SUBSIDIO DI SALARIO
MIKE Eman: “Nos ta kere cu si nos ta bay depende mas aña riba e subsidio di salario of un of otro tipo di compensacion pa esnan cu tin e problemanan di salario na e momentonan aki, cu nos tin cu negocia cu Hulanda, pa crea unforma di socialisacion den e sistema di subsidio di salario, cu ta sigura cu a lo menos, esunnan cu ta hayando salario mas halto ta sigui haya loke nan tin awor, pero esunnan cu tin salario mas abou, lo haya un poco mas cu loke nan ta haya awor door di e “salaris subsidie”. E meta ta pa sigura cu nan por hiba un bida husto, sin pobresa, pa surpasa e momentonan dificil aki.”
Finalmente e lider di AVP y ex-Prome Minister di Aruba a bisa cu AVP ta sigui busca informacion, pa bin cu solucionnan p’e problemanan serio di nos pais.
Mike Eman: “Nos ta haci investigacion y busca informacion serca tur instancia pa nos mes haci analisis y busca solucionnan y no warda pa otro bin bisa nos kico pa haci. Nos ta prepara pa mañan cu AVP ta den gobernacion di pais atrobe, cu poder di Dios y cu sosten di comunidad, cu nos ta cla pa di inmediatio nos cuminsa cu por ehempel socialisacion di e forma con pa yuda e hendenan di menos recurso. Pero tambe pa percura p’e sostenibilidad di e fondo di pensioen manera cu ya AVP a haci dos biaha den pasado.”


text:
Miembronan y devotonan di grupo San Hudas Tado Peregrino di Parokia di Birgen di Fatima, Dakota, ta wordo avisa cu e grupo ta existi ya 25 aña. A cuminsa na aña 1996, resando cas pa cas di un devoto.
Y ata nos a yega di 9 luna di aña 2021 pa haci oracion y pa hiba e imahen di San Hudas Tadeo Peregrino na un cas di un devoto. Pero como cu e luna aki esaki no lo sosode y a dicidi otro.
Pa gradici Dios y nos Santo stima San Hudas Tadeo pa e 25 añanan di existencia, e Grupo (miembronan y devotonan) lo bay reza riba diamars 28 di september 2021, den Kapel di Santisimo Sacramento na Misa di Birgen di Fatima, pa 6 or di atardi y ta termina 7 or di anochi, ya cu e Kapel mester wordo sera na e ora ey. Esaki pa motibo pa gradici Señor, cu e Grupo San Hudas Tadeo Peregrino, ta existi ya pa 25 aña y pa nos por haya bendicion, fortalesa, sabiduria y certeza di por sigi peregrina cu e imahen di nos Santo stima San Hudas Tadeo, cas pa cas den e proximo añanan, y na Su boluntad.
Durante e oracion riba diamars 28 di september den Kapel, sigur nos mester atene nos mes na e protocol di bisti mondkapje, tene distancia y uza sanitizer.
Tambe Pastoor Joseph Pelc, paroko di Parokia di Dakota, ta pidi tambe pa e miembronan y devotonan di e grupo ya menciona, pa nan asisti tambe na e Santo Sacrificio di Misa, riba diaranson 29 di september, dia di Arcangel San Miguel y e otro Arcangelnan San Rafael y San Gabriel, pa 7 or di anochi, pa tambe gradici Señor pa e existencia di 25 aña di nos grupo San Hudas Tadeo Peregrino di Dakota.
Ademas e grupo ta desea di informa, si tin cualkier devoto cu lo ta desea pa ricibi e imahen peregrino di San Hudas Tadeo pa aña 2022 na nan cas por yama libremente sra. Myriam Vrolijk na telefoon 594 1829 of sra Ida Croes na telefoon 594 4144. Cu mucho gusto nan lo por duna mas informacion.
Di awo caba ta informa cu triduo (25 pa 27 di oktober 2021) pa luna di oktober lo wordo teni na Misa di Birgen di Fatima na Dakota. Fiesta di San Hudas Tadeo lo ser celebra riba diahuebs 28 di oktober 2021.
Danki pa e atencion y cooperacion.
Saludo y abrazo
Ida Croes


text: Cuerpo Policial a saca un publicacion riba ordo di minister di husticia. E desesperacion di e minister a pone saca comunicado pa purba calma e pueblo. Un comunicado anunciando control imediato den tur skina na Aruba. Henter marduga manera semper nos Team di Prensa tambe a traha. Di anochi te mainta reporteronan a core caya manera custumber. Ningun caminda a topa cu un of otro control di Polis. Kiermen Andin Bikker pa purba calma pueblo ta djis los Fake News. No tin Polis suficiente pa core bin haci control. Marduga mayoria di warda a draai cu personal di avond dienst. Cu otro palabra e Polisnan tambe ta basta cansa dor di traha dos warda dianan largo tras di otro. E bon ta cu e nachtdienst a bay hopi trankil. Mayoria asistencia tabata pa cosnan chikito. Nada serio a sosode Danki Dios. Kiermen na warda e Polisnan por tabata trankil pero pendiente. Mayoria auto di Polis tabata paden durante marduga. Nos reporteronan a pasa tur warda di Polis. Y parkinglot tabata yen di e autonan para dilanti wardanan. Overtime no ta malo pero dimas overtime ta trece cansancio y e Polis asina no por draai e dienst cu full energia pa garantiza e seguridad. Awe e minister y su Parlamentario Polis cu a campaña di pone 200 Polis asina cu nan drenta, awe e realidad ta cu a pone 30 Polis so. A inverti placa den un helicopter cu no ta sirbi e pueblo na nada pero a bende e pueblo como e salbacion pa combati crimen. E placa di helicopter por a pone sigur 80 Polis extra pa Cuerpo Policial. Pueblo djis compronde awe cu e comunicado manda ayeranochi pa un control masal tabata mas bien un grito falso instrui pa Andin Bikker. Ken ta conseha Andin cu e locuranan aki no ta conoci. Mando Policial den e caso aki sin mas sigui ordo mientras cu nan sa cu esaki no ta posibel. Ora bo anuncia control masal, reporteronan tambe ta move y logicamente ta confirma loke nan tabata sa caba. Cu no tin control pasobra no tin Polis suficiente pa bay haci control. Awendia seguridad di e pueblo ta garantiza danki na nos Polisnan cu ta kibra hero cu man pa mantene orden publico.


text:
D.V.G. y Polis ta controlando pero ta hopi negoshi ta neglisha e reglanan di Hygiena
Dialuna mainta D.V.G. y polis a sali controla negoshinan, tiendanan y supermercadonan pa vigila si nan ta cumpli cu reglanan di hygiena. Na varios negoshi a nota cu nan ta laga drenta y spacha cleintenan cu no ta usando mondkapje y esaki ta un di e causanan mas grandi cu tambe ta plama e virus. Durante e control na Three Colors a constata violacionnan di e regla di hygiena y esaki a pone autoridad actua y a sera e luga pa full un dia of sea te diamars 10’or di mainta. E controlnan aki ta sigui durante e dianan aki y na diferente lugar. Ta na nos mes pa nos stop di plam’e, ban stop di plam’e!


text:
PUNDA – awe djaluna 14 di jüni entre 12’or di merdia pa mitar di 1 lo tuma lugá den Palasio di Gobernadó e seremonia ofisial di huramentashon.
E ministernan ku lo huramentá awe:
Gilmar Pisas: Promé minister i minister di asuntunan general i temporalmente e lo okupá tambe e puesto di minister di Hustisia.
Charles Cooper: Minister di VVRP
Javier Silvania: Minister di Finansa
Dorothy Janga: Minister di GMN
Sithree van Heydoorn: Minister di ESDK
Ruthmilda Larmonie: Minister SOAW i temporalmente lo okupá e kartera di Minister di Ekonomia
Ornelio Martina: Minister BPD
Na momentu ku nan huramentá komo minister mesora lo bini kambionan tambe den parlamento kaminda pa MFK lo drenta parlamento David Seferina, Amerigo Thode i Ramon Yung na lugá di Gilmar Pisas, Charles Cooper i Javier Silvania kendenan lo bira minister huntu ku Sithree van Heydoorn kende ta number 28 i Dorothy Janga ku e último elekshon tabata number 23 riba lista.
Pa PNP mirando ku e lider Ruthmilda Larmonie i e number dos Ornelio Martina lo bira minister, lo pèrmití pa huntu ku Sheldry Osepa i Gwendell Mercelina, tambe drenta parlamento señor Elvin Gerard i señora Corine Djaoen Genaro, miéntras ku e próksimo pa drenta dado kaso lo ta Ruisandro Cijntje.


text:
Pueblo di Aruba por yuda completa e decoracion di Kerstboom di Speransa.
Comunidad di Aruba por yuda yena tur bala di pasco riba e kerstboom di Retonde Tanki Flip. Por yuda dor di cumpra bala di pasco pa solamente 5 florin. Tin 6 color disponibel cu ta representa e cancernan cu ta mas comun na Aruba. Asina e bala peach ta para pa cancer di matriz, e bala roos ta para pa cancer di pecho, cancer di prostaat a haya e bala blauw cla y e bala blauw scur ta simbolisa cancer di tripa. E bala oraño ta para pa cancernan di riñon y lukemia y finalmente e bala lila ta simbolisa cancer en general. E carchinan pa cumpra e balanan di pasco ta obtenibel na Universidad di Aruba (Apex Building banda di Crown na Boulevard) y na Koningin Wilhelmina Kankerfonds. E meta tras di esaki ta pa envolve comunidad di Aruba pa yena tur bala di pasco riba e kerstboom. Dia 25 di december benidero lo por mira e kerstboom ful dorna na e balanan di pasco. Pueblo di Aruba ta keda cordialemente invita pa participa den e bunita causa aki y hunto nos lo realisa e meta principal cual ta conscientisacion riba cancer na Aruba.


text:
ORANJESTAD — Un proyecto nobo di ‘street art’ lo mester bay yuda atrae turistanan pa area di San Nicolas. Na oktober proximo un prome serie di pinturanan grandi riba murayanan di refineria Valero ta bay wordo aplica.
E idea aki cu ta carga nomber di ‘Aruba Mural Projects’ ta pa asina pone mas enfasis riba e rol nobo di San Nicolas como capital cultural di Aruba.
Ariën Rasmijn den combersacion cu Robert Tromp, director artistico di ‘Aruba Mural Projects’
E prome serie di pintura lo bay wordo traha den colaboracion cu muchanan di scolnan na San Nicolas. AMP ta den proceso aworaki di busca no solamente artistanan local estableci, pero tambe personanan cu no necesariamente ta considera nan mes artista pero tin talento di pinta, pa asina cuminsa traha riba e proyecto cu nan.
Tambe lo bay traha hunto cu artistanan cu ya caba tin proyectonan andando den San Nicolas. No solamente ta pinta e murayanan di e refineria cu ta core den e districto, pero tambe ta bay embeyese edificionan y otro partinan di e espacio publico na San Nicolas.
Autor Ariën Rasmijn


text:
E cambio climatico ta e resultado di e actividadnan humano y un gran parti di e actividadnan aki ta keda relaciona cu e ambito laboral. E ora ey ta logico cu e mundo laboral lo hunga un rol clave den e buskeda di un solucion na e cuestion urgente aki.
E capacidad cu e cambio climatico tin pa causa daño na infrastructura di un pais, afecta negoshinan y tambe destrui cuponan di trabou, a keda claramente demonstra caba.
Esaki ta algo particularmente real pa esnan di menos recurso, e clase cu ta trahadornan independiente y esnan cu tin nan mesun negoshi chikito. E gruponan aki di individuo ta esnan cu frecuentemente ta carese di algun tipo di proteccion social adecua y tin un acceso limita na oportunidadnan di ingreso alternativo.
Pero nos sociedad no tin e necesidad di hasi un escohencia entre e creacion di cuponan laboral y e preservacion di nos medio ambiente.
Sostenibilidad ambiental ta sumamente importante tambe for di e perspectiva di e mercado laboral.
Ta berdad, na caminda pa un economia mas sostenibel hopi tipo di cupo di trabou cu ta existi awendia lo disparse eventualmente, particularmente e actividad cu ta produci cantidadnan halto di contaminacion y cu ta consumi hopi coriente. Otronan lo keda remplasa of adapta segun e necesidad y disponibilidad di un comunidad. Pero na mes momento, lo crea trabounan nobo tambe.
E economianan di mas ambiental lo por representa motornan di crecimento, tanto den e economianan avanza como tambe den e economianan den desaroyo.
Por genera cuponan laboral sostenibel cu lo contribui di manera significativo na adaptacion y reduccion di daño di e cambio climatico, como tambe na eliminacion of minimalisacion di pobresa y na inclusion social.
Si nos mira un survey hasi pa e Agencia Internacional di Energianan Renobabel, esaki a mustra cu na 2015 empleo den e sector di energía renobabel a subi na 8,1 miyon di cuponan laboral, 5% mas cu e aña anterior.
Probablemente sectornan manera agricultura, energia, reciclahe y transporte lo beneficia hopi for di e transicion pa un economia realmente sostenibel.
Pero e challenge no ta di solamente crea mas cupo di trabou, pero tambe ta importante e calidad di esakinan. Ta necesario pa busca un desaroyo sostenibel teniendo na cuenta su proporcion economico y social, no solamente su consecuencianan riba medioambiente.
E obhetivo di nos di partido POR ta di logra un transicion husto y exitoso na un economia realmente sostenibel, door di crea un reglamentacion previsible y apropia. Pa logra esaki, nos como Gobierno lo bay traha conhuntamente cu e gremionan di dunadornan di trabou y di trahaadornan.
Un futuro realmente sostenibel no lo ta decente pa defecto, sino door di nos propio eleccion y desishon. A yega ora pa pone den accion nos boluntad politico pa asina nos Aruba por ta realmente un ehempel sostenibilidad, y no solamente un wega politico y di ego di esun cu ta na cabes di e Gobierno aki.


text:
E aña akí Nationale ombudsman, Reinier van Zutphen, mes ta bini Bonaire pa papia ku pueblo i ku diferente organisashon. Algun representante di e ombudsman lo kompañ’é. Meskos ku e añanan anterior nan lo ta dispuesto pa risibí keho kontra organisashonnan gubernamental.
Entre otro siman djaluna dia 11 di aprel i djabièrnè dia 15 di aprel e representantenan lo bolbe tene diferente ora di konsulta na Bonaire. Ken ku tin keho kontra funshonamentu di gobièrnu òf kualke instansha di gobièrnu por akudí serka Nationale ombudsman. E representantenan Yvonne Kraan, Marlies van der Niet i Hans Oosterveer lo pone okashon pa konsulta diferente kaminda i diferente ora na Bonaire. No ta kosta nada pa enbolbé Nationale ombudsman.
Aña pasá e oranan di konsulta tabata hopi bon bishitá. E representantenan a risibí un kantidat di 47 keho. E instansha kontra kua tabatin mas keho, esta 15, tabata Openbaar Lichaam Bonaire. Kontra polis tambe tabatin mas keho ku e añanan anterior, esta 9 total.
Nationale ombudsman ta investigá si gobièrnu ta komportá manera debe ser. Ombudsman ta mira si instanshanan di gobernashon ta trata di un forma habrí i kla, ku rèspèt, enbolbimentu, dirigí riba solushon i konfiabel. Resientemente ombudsman a publiká un rapòrt tokante reakshon sin tardansa riba komunikashon di parti di siudadano. Ei den ombudsman a hasi algun rekomendashon ku otro siman e ta bai reuní riba nan ku konseho insular. Nationale ombudsman ta haña ku ta importante pa tin bon komunikashon entre gobièrnu i siudadano.
Konsulta na Bonaire:
• Antriol, Plasa Francisco Chiku Goeloe
Djamars dia 12 di aprel, 09:30 – 12:00
Djaweps dia 14 di aprel, 09:30 – 12:00
Djaweps dia 14 di aprel, 18:00 – 20:00
• Rincon, Sentro di Bario
Djarason dia 13 di aprel, 09:30 – 12:00
• Playa
Kaya Industria 15a (dilanti di pòmp di gasolin Bonaco)
Djamars dia 12 di aprel, 18:00 – 20:00
No tin mester di traha sita pa e oranan di konsulta. Pa hasi pregunta por yama 5216573 (alkansabel di 11 te 15 di aprel so).
E aña akí ta posibel pa papia ku Nationale ombudsman mes. Reinier van Zutphen lo ta na Antriol, Plasa Francisco Chiku Goeloe riba djarason dia 13 di aprel di 17:00 te 19:00. Pasa, bo konta loke a pasa bo.
Pa mas informashon, mira riba www.nationaleombudsman.nl/cn
òf nos página di Facebook: Nationale ombudsman Caribisch Nederland.


text:
Un evento espectacular y yamativo
ORANJESTAD- Aparte di ta un tremendo musico cu a demostra su talentonan diverso riba tereno musical, e Arubiano Vince Irie ta tambe un drone racer di caliber mundial. Desde cu el a cuminsa practica e deporte di droneracing, el a capta atencion di e grandinan di e mundo aki y e compania internacional di drone ‘Immersion’ a tum’e bou su halanan. Vince ta bulando rond mundo practicando e deporte aki, no solamente pa competi, pero tambe pa propaganda e deporte futuristico aki. Asina na luna di september el a biaha na varios parti pais y localidadnan sensacional pa hunto cu otronan duna realce na droneracing cu mas y mas ta ganando su lugar riba e mercado innovativo. Droneracing ta inmensamente popular y cu ayudo y sosten di Vince un grupo di hoben a lanta FPV Aruba cy ta sigui di cerca e hazañanan di Vince. Fin di e luna aki Vince ta riba pantaya di television internacional pa medio di canalnan deportivo manera Eurosport, Fox Sport y e canal di youtube Twitch.
E race na Romania a tuma lugar na Sardina Turna cu antes tabata un mina di salo y ta 150 meter bou tera. E evento a tuma lugar durante dos dia. E prome dia Vince y su team IRC a gana e di dos lugar. Su dia siguiente cu un track mas dificil nan a sa di bay cu e titulo maximo. Vince a percura pa dilanti su nomber tin un bandera di Aruba na momento cu e tabata bulando. Durante e tabata bula (varios biaha, prome pa clasifica, despues pa yega semifinal y final) e locutor tabata menciona cu e ta bin di Aruba. Na final e television di Romania a haci un entrevista chikito cu ne tambe. Para riba e podium como team ganado, baña cu champagne Vince y su famia na Aruba a sinti nan mes super orguyoso. Na Aruba por a sigui via livestream henter e evento.


text: Diadomingo anochi alrededor di 8:08 polis a duna e Nissan Cube A71914 ordo pa e para pero esaki a neglisha ordo di polis y a start un persecucion den Parkietenbos y Kas Paloma. E patruya a pidi pa refuerzo pa asina yuda pa para e vehiculo aki. Un rato despues e auto aki a yega para dilanti di un cas na Kas Paloma eynan e dama chauffeur a baha core bay drenta paden pa asina logra atende cu e dama. Na prome instante e dama no kier a sali y polis a haci e preparativonan pa adkiri un fiscal auxiliar na e sitio pero na un dado momento e dama a sali y mesora nan a detene. E detencion no a bay facil ya cu e dama a resisti y net na e momentonan ey refuerzo a yega y a logra pone e dama na boei y pon’e den e patruya en espera di e vehiculo di transporte pa detenidonan.


text:
Oranjestad – Turismo di Aruba ta kresiendo fuertemente i ekonomia ta rekuperando mas mihó ku a spera. Pa un gobièrnu nobo redukshon di e debe públiko lo mester ta sentral. Pa logra esei e presupuesto di 2022 mester ta unu balansá i esun di 2023 mester tin un surplus di 1% di e PIB. Ta un hecho ku awor aki, na mitar di aña, ainda no a aprobá e presupuesto di 2021. Kolegio di supervishon finansiero di Aruba (CAft) ta pidi Aruba pa hasi esaki ainda mas pronto posibel i den e kuadro aki konsiderá si por redusí gastu.
E krísis di corona a dal Aruba duru. E aña aki te ku e di tres kuartal Hulanda a duna AWG 489 mion na sosten di likides, riba e AWG 414 mion ku a pone disponibel pa Aruba aña pasá kaba. Ku e sèn aki a finansiá entre otro medida di sosten, loke a yuda prevení bankarota i a skapa empleo. Awor ekonomia ta rekuperando lihé, di akuerdo ku e último pronóstikonan di Aruba Tourism Authority (ATA). Si e tendensia aki kontinuá, e espektativa ta ku den e promé kuartal di 2022 turismo lo ta bèk na e nivel di promé ku e krísis di corona.
Aprobashon di presupuesto di 2021
E proyekto di presupuesto di 2021 riba kual CAft a duna su konseho na yanüari, a konosé den e sektor kolektivo un défisit di kasi 24% di e Produkto Interno Bruto (PIB). CAft a hasi vários rekomendashon pa redusí e défisit aki. CAft ta lamentá ku ainda Parlamento no a trata e proyekto di presupuesto i ta enfatisá importansia di un proseso presupuestario ordená. Ahustashon di e proyekto di presupuesto ta nesesario awor aki, pa reflehá e efektonan positivo di e rekuperashon di turismo ku ta kanando mas lihé ku a premirá. Tambe a pidi Aruba pa bolbe revisá e gastunan den presupuesto den un forma krítiko. Ku bista riba e retraso di e kuenta anual di 2019 i e reperkushon ku esaki tin pa den e kuenta anual di 2020, CAft ta enfatisá un biaha mas e importansia di finalisá tambe e siklo presupuestario na tempu.
Traha pa logra un surplus presupuestario mas lihé posibel
Aruba konosé un oumento fuerte di su debe nashonal. Pa fin di e aña aki e debe lo monta na aproksimadamente 130% di e PIB. E gastunan di interes entre tantu ta mas ku 5% di e PIB. Un surplus den e presupuesto ta e úniko manera pa redusí e debe nominal di Aruba. Pues ta di gran importansia pa Aruba eliminá e défisitnan i traha un presupuesto ku un surplus mas pronto posibel. Pa e motibu aki ta rekomendá pa na 2022 yega na por lo ménos un presupuesto balansá i for di 2023 na un surplus di 1% di e PIB den e presupuesto, manera a keda akordá den e protokòl ku Hulanda. Esaki lo por fungi tambe komo un señal importante pa e merkadonan (internashonal), sigur konsiderando ku pa e momentonan ei e akuerdonan di refinansiamentu ku Hulanda ta terminá.
Reforma fiskal
Na 2019 Aruba a kuminsá ku un reforma fiskal, den kua ta adaptá i simplifiká e sistema di imposishon i impuesto. Te awor aki a implementá solamente un parti di e reformanan planeá, loke ta pone ku ta eksistí un riesgo ku na final di kuenta por papia solamente di oumento di e peso di impuesto. Ta di gran importansia pa implementá e reforma fiskal den su totalidat i riba término kòrtiku. Den e kuadro aki ta deseabel pa introdusí un Impuesto riba Balor Agregá (BTW) komo impuesto indirekto.
Ayera i awe CAft a hasi un bishita na Aruba. A hiba kòmbersashon ku entre otro Gobernador, Minister di Finansa, Asuntonan Ekonómiko i Kultura, Konseho di Minister i e Komishon Parlamentario di Finansa, Asuntonan Ekonómiko i Organisashon Gubernamental. Banda di esei CAft a hasi un bishita na Outoridat di Turismo di Aruba (ATA), Órgano Ehekutivo di Seguro Médiko General (UOAZV) i Hospital Dr. Horacio E. Oduber (HOH).


text:
E tareanan di di Gobernador ta dedusí for di e tareanan preskribí pa lèi i di e kompetensia- i responsabilidatnan di Gobernador. Gabinete ta forma e sosten atministrativo di Gobernador pa loke ta trata ehekushon di su tareanan konstitushonal i atministrativo general. Kabinete ta señalá i analisá desaroyonan polítiko, atministrativo i sosial i ta duna Gobernador konseho enkuanto esakinan. Gabinete no ta un órgano di maneho, sino unu ku eksklusivamente ta duna Gobernador konseho.
Tambe Gabinete ta manda tur dokumentonan di Gobièrnu manera Lèi i Dekretonan di Lèi di gabinete, na Gobernador. Palabrashonnan entre Gobernador i Ministernan ta bai via di Gabinete. Preparashon di esakinan tambe ta kana via di Gabinete. Durante formashon di un kabinete, Gabinete di Gobernador ta sòru pa anunsiá e tareanan di informashon i formashon duná pa Gobernador.
Gobernador ta supervisá ehekushon di tratadonan. E tin tambe e enkargo di ehekushon di e Lèi di Pasaporte i ehekushon di e Lèi di Reino enkuanto ‘Nederlanderschap’. Den kuadro di esaki e departamentu konsular di Gabinete ta sòru pa finalisashon di e petishonnan pa pasaporte, visa i nashonalidat hulandes (opshon i naturalisashon)
Banda di tur loke por lesa mas ariba, Gabinete di Gobernador ta prepará tambe tur resepshon, bishita i ta sirbi komo trait d’union den direkshon di outoridatnan, mandatarionan, institushonnan sosial i organisashonnan. Por último, Gabinete ta responsabel pa finalisá petishonnan di siudadanonan, responsabel pa petishonnan enkuanto pèrmit pa pasa riba teritorio áreo di pais Kòrsou i tambe pa petishonnan enkuanto bishitanan di haf di barkunan estranhero.